c: text/html

text:
Wunpawng Mungdan Shanglawt Hpung (KIO) Ginjaw Laiza shawnglam dap ni de Myen asuya dap kawn laknak kaba ni hte shani shagu gap nga ai majaw lahkawng maga hpyen masa shuk nga ai lam KIO kawn tsun shaga ahkang lu ai Slg. Lah Nan tsun ai.
Ginjaw Laiza makau mayan hkan e Myen asuya dap ni hpyen n-gun jat bang ai lam nga nna February 12 ya shana hkying 6:00 grup yin hta Laiza a sinna dingda daw maga hkan e dung ai Hka Ya Bum, Bum Re Bum, Hpun Pyen Bum hkan na laknak kaba hte 30 lang daram gap bun wa ai hta KIO maga kawn bai shingla gap gasat wa jang gaw majan laja lana byin wa chye ai nga shi kawn tsun ai.
“Ndai laman gaw dingyang ram re ngu mai tsun ai. 11 (Feb) ya jahpawt manap hkying 4 chyen hta mung dai Hka Ya Bum kaw dung ai shanhte Myen asuya dap kaw na 81 MM ngu maram lu ai laknak kaba ni hte 5 lang gap ai. Mani hpawt mung 3 lang gap ai, shana maga hkying 6:00 kawn 6:30 du hkra gaw 30 lang hkawt gap ai. Daini chyawm gap ai lam laga n nga ai” nga Slg. Lah Nan tsun ai.
Dai hte maren February 12 ya hte 11 ya shani hta mung Hpun Pyen Bum e dung ai Myen asuya dap ni kawn laknak kaba 3 lang kawn 5 lang n yawm gap ai lam nga ai nga matut tsun ai.
Ya yang Laiza buga masha ni hkrit tsang nga ai zawn, Myen asuya dap ni gap shingte taw nga ai shawnglam dap makau Alen Bum e hpyen yen jawngma yawng 1,000 hkawt hpaji sharin nga nna kade n na yang san poi htai ra sana re majaw jawngma ni a matu tsang nga ai lam tsun ai.
February 13 ya hta mung Manmaw hte Myitkyina mawdaw lam maga kawn Myen asuya dap ni hpyen n-gun kahtap nna jat bang wa ai lam nga ai majaw majan bai byin wa na masa nga ai nga Slg. Lah Nan kawn tsun ai.
“Majan gaw laja lana byin wa na masa pru taw nga ai. Shanhte madi madun na lam hta KIO gaw simsa lam n ra sharawng ai uhpung re ngu ai lawnglam hte mahtai bai jaw wa na sha re. Dai zawn galoi mung galaw nga ai re. Anhte maga kawn ya du hkra hkap shingla ai lam laga mi n nga shi ai. Shingla dat ai hte gaw majan kaba byin wa sana sha re” nga tsun ai.
Lai wa sai 2014 ning November 19 ya hta mung Laiza lahta yang na Hpyen Du Shalat Jawng de asuya dap a laknak kaba gap ai lam a majaw Hpyen Du Jawngma marai 23 hkrat sum mat sai rai nga ai.
Simsa lam gawgap na matu mungdan ting madang gap hkat jahkring lam awngdang wa lu hkra Mungdan Ting Madang Gap Hkat Jahkring Bawngban Hpung (NCCT) hte arau lata gindun let gawlaw sa wa na matu February 12 ya shani ang ai 68 lang na Mungdaw Nhtoi hta ndau laika shale da sai re.
KIO gaw Myen asuya kawn munghpawm nhtoi lamang lung na matu saw shaga ai lam hpe hkap la lu la sai raitim simsa lam myit hkrum ga sadi la ga ngu ai numshawn hpe myit n hkrum ya ai majaw n lung mat ai rai nga ai.

robotstxt: allowed

filter: keep


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Yangon Mare Kaba, Myanmar Mungdan Kahtawlik Saradaw Ni A Ginjaw Rung ( CBCM ) Hta, RVA Nsen Shapoi Dap Magam Gun Ni A Ningja Jat Sharin Dabang Hpe, Galaw La Lu Sai Shiga.
Ndai sharin hpawng hta, myen mung ting hta nga ai RVA Magam Dap 10 Kaw Na Magam gun marai ( 2 ) hpra sa du sharin hkam la ai rai nna, yawng rai yang marai ( 17 ) sa du sharin hkam la ai lam rai nga ga ai.
Sharin Dabang hta, shiga ka ladat ni, phone hte gara hku gayet na, gara hku interview galaw na, gara hku shiga ka na, kaning re content ni hkrang shachyaw htawng madun na ngu ai majat hpaji lam ni sharin ya ai lam rai nga ai.
Ndai sharin dabang hpe, CBCM Jawngwang hta September 1-14 ya tup sharin ya mat ai rai nna, myen mung hta shawng nnan lang ya na zawn ningja jat dabang hpaw ya byim ai lam rai nga ai hte, ndai lang hte rai yang masat yan ( 6 ) rai sai lam chye lu ai hte, shawoi shaning hkan gaw, Philippines mungdan de magam gun ni sa du sharin hkam la lai wa sai lam hpe mung RVA Program Director rai nga ai Wa Jau Bernard Dashi Tang Ji kaw na hpaw tsun dan lai wa ai kaw na chye lu ai.
Ya na ningja jat dabang hta gaw, Mobile Phone hte rip kawp tara hte hkrak rai nna, madang dep ai lamang ni gin shalat shapraw lu na matu yaw shada let sharin ya ai rai nna, Yangon mare kaba na Media Trainer rai nga ai Sara Nay Lin Aung kaw nna tatut sharin ya ai lam hte, Yangon Mare kaba kaw nga ai myen mung hta mying dan hkung ai St. Mary Kahtawlik nawku jawng wa hta lani mi tup aten la, Wuhpung garan ya let, sharin ma ni kaw na shiga sawk tam, gayet, hkrang shapraw lu ai madang du hkra, tatut galaw sharin ya ai lam ni galaw lai wa sai mung rai nga ai
14 Sep 2022 ya shana daw 5:00pm ten hta gaw, Sharin hkam la, hkrang shapraw da ai lamang ni hpe, Wa Saradaw kaba Cardinal Charles Mg Bo, Wa Saradaw John Saw Yaw Han hte, Wajau ni kaw na, magam gun ni hpe sa du n gun jaw, shagrau let mat ni shagrau ya let, awng dang ai hku galaw la lu saga ai re.
Ndai hta lak lai ai lam gaw, CBCM Rung hta, shawoi de shayi num sha ni sa du manam nna, sharin dabang lung ai lam ni shawng de nhkap la, ngalaw yu ai lam ni nga ai hte, ndai lang na sharin dabang gaw, ya ten mung masa lam a majaw, magam gun ni a shim lam a matu mung myit ya let, shayi numsha ni mung manam let lit nga ai wasaradaw ni, Wa jau ni a, shang lawm madi shadaw garum ya ai a majaw, hkrit tsang lam nnga dabang hpe awng dang ai hte galaw la lu sai rai nga ai.


text:
Jinghpaw Mungdaw Sinna hkran, Hugawng Pa Maw ginra ni hta sut nhprang htu sha nga ai Mungchying Mungshawa, Ramma shayi shadang ni hpe hpyen lahkawn ai lam n galaw na matu Wunpawng Mungdan Shanglawt Hpung KIO Sinna Ginwang Ginjaw uphkang dap kaw na February 18 ya shani matsun laika shapraw dat ai hpe mu lu ai.
Matsun laika pa hte seng na “Dapba (2) ni na matsun laika she re. Anhte ginjaw ni kaw na n re majaw ngai ma tup hkrak gaw n chye ai le. Raitim laika hkrang hpe yu yang gaw rung laika hkrang gaw rai nga ai” nga n na Laiza KIO Ginjaw na Du kaba Nhpang Naw Bu tsun ai re.
KIO Dapba (2) ginra hta ya na zawn matsun hpe shawng ningnan lang jahkrat dat sai hpe na lu ai lam, Lido lam Warazup mare na Salang langai Jinghpaw Shiga Dap KNG de tsun shateng ai re.
‘Masat (2) Dapba, Sinna Ginwang Ginjaw kata na Ja maw, Pat maw, lung seng maw ginra ni hta ja gumhpraw tam sa ai mungchying mungshawa Ramma shayi shadang ni hpe magam gun, gun jat rang rut lahkawn woi ai lam n galaw na matu up hkang rung ni yawng de ( Ja Ja ) ja ja matsun dat ai’ nga nna ka da ai re.
Ndai matsun gaw Sinna Ginwang Ginjaw komiti a 2020 February praw 7, Daw Dan minute rai nna, matsun hpe nhkan nang ai sha maw ginra matut nna rang rut lahkawn ai kadai hpa-awn Du salang wa hpe raitim Ahkyak la sa wa na lam tsun da ai re.
Raitim maw ginra Ka ni namhpam hte tsa chyaru lu sha nangbam nna manghkang shabyin ai wa hpe lahkawn woi la mai ai lam ka da mu chye lu ai.
Jinghpaw mungdaw e sut nhprang htu sha ai ginra ni gaw Hugawng pa hte Hpakan ginra hta madung raitim, ndai matsun gaw Dapba (2) hte sha seng ai hpe chye lu ai.
Dai re majaw, Dapba (9) rai nga ai Hpakan ginra hta mung ndai matsun hpe jahkrat yang kaja ai lam Hpakan Amyusha Zinlum Hpung na Sara Lamawng La Tawng tsun ai re.
“Dap ba (9) de pyi n lawm ai gaw. Nye ningmu hku gaw hpakan Dapba (9) de mung galaw ging ai ngu shadu ai. Hpa majaw nga yang, anhte hpakan kaw e yawng gaw ramma ni kaw na hkawt hpyen lahkawn ai hkrit ai majaw kadai nlung wa jang she anhte masha yawng gaw yawm hkrai yawm wa ai hte myen sam ni sha lamu ga hte ahkaw ahkang yawng ka-up sha mat wa ai majaw le” nga nna Sara la mawng La Tawng tsun ai re.
Ndai matsun gaw Sinna Ginwang Ginjaw uphkang rung a laksan matsun re nga tim, Kanan ni hpe Ginjaw uphkang Rung hte Ginwang Ginjaw Magam/Makan Dap rung yawng hpe mung shalai da ai lam chye lu ai.


text:
KLN: Myen Hpyendap gaw April 11 kawn hpang nna Sinna ginwang de laja lana bai htim gasat lai wa sai. Hpa majaw ndai zawn htim gasat wa ai ngu maram lu ai kun?
Dkb Nhpang Naw Bu: Myen ni laja lana htim gasat wa ai gaw:
(1). Lamu ga madu mayu ai (နယ္ေျမ စိုး မွဴးေရး). Ya shanhte gasat nga ai Ba (2) HQ ginra, Dung (14), Dung (11) ginra ni gaw, Miwa a OBOR lam ang ai ginra ni mung re. Miwa hte bungli galaw lu na matu lamu ga madu ra ai.
(2). KIO a shang gumhpraw pat hkum mayu ai.
(3). KIO hpe madi shadaw nga ai mungshawa hte jahka kau mayu ai.
Ndai ni madung rai na re ngu maram ya nngai.
KLN: Ya ten hta Dap Ba (2) ginra Awnglawt grupyin na hpyen masa hte hpyen koi-yen nga ai mung mare masha ni a lam gara hku rai kun?
Dkb Nhpang Naw Bu: Ba (2) Awnglawt ginra de na sat lawat gaw:
(1). Majan matut laja nga ai masa re. Myen hpyendap ni shamu tim, KIA shamu tim, gasat gala gaw aten tup byin mai ai majaw gasat gala ginra tai mat sai.
(2). Mung shawa (2000) jan hpyen yen jam jau nga ai. Nkau mi Danai myu de chyat rawng ai, nkau mi nam de chyat rawng ai, Myen asuya hpyendap ni tsun ai buga de bai wa lu sai ngu tim Myen hpyendap ni nga ai majaw n wa gwi ai, san jep shatsang ai. KIA nga ai de lam madun shangun, majan pa de lam shawng hkawm shangun na tsang ai. Apirl 23 ya shani sha mung Awnglawt hpyen-yen masha marai 2 hpe gap sat nna, 3 hkala hkrum, 2 mat ai lam na lu ai.
(3). IDP ni malu masha tsi mawan nga shara grai yak hkak nga ai, pru hkawm nmai mat ai.
KLN: Kasung hte Zup Mai na mungshawa law malawng gaw Namti Lambraw Yang de du sai lam na lu ai. Ya ten hta Dung (11) grupyin na hpyen masa gara hku rai kun?
Dkb Nhpang Naw Bu: Dung (11) ginra mung hpyen masa grai laja nga ai. Mungshawa nkau mi Namti Lambraw Yang, nkau mi Namjim Myitkyina de pru wa ai. Buga de bai wa n gwi nga ai. Malu masha yak ai, yi sun dum nta yawng kabai kau ra mat ai.
KLN: Dung (26) ginra de ya ten laja lana gasat gala naw rai nga ai kun? Lai Nawng Hku na mung mare masha ni hpe Myen hpyendap kawn hkang zing da ai lam mung na lu ai. Ya ten dai hkang zing da hkrum ai mungshawa ni gara hku rai nga ma ai kun?
Dkb Nhpang Naw Bu: Dung (26) ginra hpyen masa laja nga ai. Lai Nawng Hku mungshawa nkau pru lu ai raitim nkau mi hpe n dat ya ai. Myen hpyenla ni hte rau woi nga, masha ninggang shatai ai masa pru ai, matut mahkai nlu mat ai, phone ni yawng mung zing kau ya ma ai. Nawng Nang chyum jawng ma tatut shang ai sara/num (3) lawm ai lam na lu ai. Sa woi la na jahkrup tim Kamai ဗ်ဴဟာမွဴး ahkang n jaw ai lam tsun ai.
KLN: Ndai laman Ginjaw ginra de Myen hpyendap kawn grau n-gun jat nga ai lam mung na lu ai. Ya ten Ginjaw ginra na hpyen masa gara hku rai nga ai kun?
Dkb Nhpang Naw Bu: Ya ten Ginjaw ginra na sat lawat gaw:
(1). Sinat kaba 60, 80, 81, 120, 105, 107 mm ngu maram lu ai laknak kaba ni hte dingyang gap shatsang nga ai. 2017 ning December 24 ya shana gap ai laknak kaba Laiza Woi Chyai IDPs camp makau kaw hkrat nna ap nawng jawng saranum (1) hkala lai wa sai. 2018 ning April 11 ya Laiza grupyin Ba (5), Ba (3), Laisin yawng ngu na de gap bun ai. Laiza Lawa Yang mare kaw langu hpai ai mungshawa langai si nna langai hkala lai wa sai. April 12 ya shani mung Laiza, Mai Ja yang – Ba (5) ginra, Dap Nawng Daju ginra ni de laknak kaba gap bun ai. April 15 ya laban shani, Laiza grupyin de gap bun ai. April 20 ya shani Ba (3), Ba (5), Laiza, Laisin, Hpalap ginra ni de gap bun ai. Kalang gap yang shara mi hta (20) lang lahta, shara yawng rai yang (50) lang lahta gap ma ai.
(2). April 23 ya kaw nna, Ginjaw ginra, Sadung ginra ni de hpyen n-gun laklai jat ma ai. 24 ya shani hta pyi hpyenla htaw mawdaw (50) jan sai. Sadung lam maga mawdaw (30) jan, n-gun jat jahkrat da ai. Laknak kaba, သံခ်ပ္ကာကား ni, Gumra ni lawm ai. Ba (1) ginra Nmai Wa Lawng de Gwi Htau Daru hta 24 ya shana mawdaw (20) rap mat wa ai. Chihpwi lam de mung mawdaw hte lung wa ai. Sumprabum lam maga mare masha ni hpe gara de n pru na matu Myen ni tsun da ai lam na lu ai. Ba (1) ginra de mung htu na masa nga ai. Ginjaw ginra, Sadung, Ba (7), Ba (1) ginra ni de hpyen majan laja wa na masa nga ai ngu maram lu ai.
KLN: Ndai zawn Myen hpyendap gaw hpyen n-gun hte la ba ka-up nna, shamyit masing hte matut sa wa yang gaw bawngban ai hte mungmasa mahtai lu tam lu na kun?
Dkb Nhpang Naw Bu: Myen hte bawngban nna mungmasa mahtai lu yak na re ngu mu lu ai. Grau nna shanhte ra ai lamu ga ni (နယ္ေျမစိုးမိုးေရး) n madu lu dingsa, bawngban ai lam mung n hkap la na re ngu maram lu ai.
KLN: Ginra buga shara shagu hkan chyam bra nga ai Wunpawng myu sha ni hpe kaga numhtet ga tsun mayu ai kun?
Dkb Nhpang Naw Bu: Buga mungshawa ni hpe tsun mayu ai gaw, anhte ra ai Shanglawt, anhte ra ai mung masa ahkaw ahkang ni gaw aloi ali sha lu na yak ai re majaw mungmasa, hpyen masa mayak law law lai di ra na ga ai. Dai ten myit daw myit hten n rai ga. Yak hkak jam jau ai hpe hkamjan ra na re. Shada myit hkrum kahkyin gumdin lam hpe grau n-gun dat ga. IDP ni hpe hkye na lam, karum na lam, ni hta yawng shanglawm ga. IDP mungshawa ni mung mungdan lu mayu ai myit, jet ai simsa lam lu mayu ai myit hte hkam sharang ga ngu n-gun jaw mayu ai.


text:
Bat Langai Ya, July 13, hta COVID-19 machyi masha shagrin lu ai marai 5 jat wa nna, Myen asuya gaw ana zinli makawp ninghkap ladaw hpe July 15 kaw nna July 31 de, bai jat
U.S. Trump asuya gaw Mungkan Wunpawng Hkamja Dap, WHO, kaw nna tara shang pru na galaw hpang dat ai ndai lam gaw, Amerika e coronavirus machyi masha rawt lung nga dingyang ten lahkam dat ai
COVID-19 ana mu jep masha mali bai jat sai majaw, Myen mung kaw ndai ana hte machyi masha yawng 303 du sai lam hpe asuya Hkamja hte Ginsup Hkringmang Dap, July 1, shana hkying 8pm,
Jinghpaw mungdaw sinpraw, Myen-Miwa ga jarit pru-shang lam, KIO COVID-19 ana jep shagyit hpe, Loije Myen asuya dap gaw June 22, bat Langai Ya shani, hpyen hpung hte sa zing hpya jahten kau ya sai
Myen mung aten, June 20, jahpawt hkying 6am du hkra, Dingda Amerika, Brazil mungdan hta Covid-19 ana mu jep masha 1,038,568 du sai majaw, kade n na ten U.S. hpe lai nhtawm ana zinli sawng
Mungkan kap bra ana zinli kaba, COVID-19 machyi masha lahkawng hte san san hkrum katut ai Jinghpaw Mungdaw masha yawng (9) hpe shinggan n pru na pat hkrum yu sin tawn ai lam, chye lu
COVID-19 mungkan kap bra ana zinli a majaw mungdan asuya hkrunlam lajang ya ai npu maigan mungdan na nhtang wa ai Jinghpaw mungdaw masha ni Myitkyina de du shang nga dingyang re. June praw 7
Myen mung ten, May 24, jahpawt hkying 6:42am du hkra, Dingda Amerika, Brazil mungdan gaw Covid-19 ana mu jep masha yawng 347,398 hte, shi a ntsa Rasha hpe lai nna, ya mungkan e nambat lahkawng
May 18, Amerika nhtoi, bat Langai Ya lani mi, Covid-19 kap bra ana hte mungkan ting si ai masha yawng 3,414 rai sai hpe Myen mung May 19, jahpawt hkying 7 am ten na Worldometer
Mungkan Covid-19 ana zinli hte si ai masha jahpan, ya 300,000 jan sai lam hpe Amerikan Johns Hopkins Dakkasu a sawk sagawn shiga hta tang madun ai. May 14 (Myen mung ten May 15, manap


text:
April 6, 2019
Joe Paprocki ngu ai wa ka da ai “The Catechist’s tollbox” ngu ai laika hta “Catechist” shing n rai “catechisis” ngu ai ga gaw Greek ga rai nna, shi a lachyum gaw, hpungtang kashaw ai, kadu ai nsen ngu ai re. Dai gaw, makam masham hpe n-gun dat, kangka ai hte sharin shaga ai shaloi, kadu ganan wa nna hpungtang kashaw wa ai hte maren hkaw tsun sharin shaga ai ni hpe ngu mayu ai” rai nga ai. Jinghpaw hku “Catechist” ngu ai ga hpe Tarahkaw Sara nga nna shamying da ga ai. Daini Jinghpaw mungdaw kaw magam gun hpai ai kanu kawa Tarahkaw Sara langai mi a lit gaw grai law la nga ai. Makam masham nhtoi hpe shalai ya ai sha n-ga, hpung masha ni hpe woi zinlum ai sagu rem magam hte Hpung masha ni rawt jat galu kaba wa na lam ni a matu, seng ang ai ginwang up Jau ni matsun madun ai hte maren jawm galaw sa wa ra nga ai.
Vatican kaw nna 1993 ning hta shapraw dat ai “Makam masham sharin lam matsun madun laika” (General Directory for Catechisis) ngu ai laika 231 hta Tarahkaw Sara (Catechist) ngu ai gaw, makam masham nhtoi hpe masha ni hpe garan kachyan na matu, Madu Yesu a shaga la ai hpe hkam la nna, shi matsun ai hte maren, hkan galaw shatup ai ni rai nga ai” nga ai. Tarahkaw Sara magam galaw ai hta akyu nga na matu, makam masham kaba nna kabu sharawng awng ai myit hte atsang awang amu galaw ra ai.
Tarahkaw Sara tai na shaga la ai lam a npawt nhpang gaw, Kashin Kamun hte N-gun Shaja Sakrametu hkam ai hta lai nhtawm, laksan Chyoi Pra Wenyi shaga la hkrum ai rai nna, laklai ai chyeju hte magam gun hpai ai hpe Nawku Hpung hkap la ai the Saradaw a up hkang tara e mung madi shadaw ya ai kaw nna byin pru wa ai re (CEP 2).
Wa Sarabyin Francis tsun ai mungga langai mi hta, “Tarahkaw Sara tai na matu shaga la ai gaw, shanhte a sasana amu hpe daw jau ai myit hte galaw na matu re. Kabu gara shiga hkaw tsun ai amu hpe sharawng awng ai myit hte tatut galaw na rai nna, dai magam bungli hpe galaw sha ai amu zawn n mai shatai ai. Sasana amu gaw daw jau ai amu rai nna, Tara hkaw ai hta tatut amu madun let sakse hkam la ra ai. San Pra ai Francis Asisi gaw, matsan mayan hkrum ai ni hpe kawan katsan ai, ma kaji ni hpe sharin shaga lam madun, garum shingtau ai, matsan ai ni hpe lu sha jaw ya ai lam ni hte Tarahkaw Sara ni a lit hte amu magam hpe shi hkrak sakse hkam madun dan ya sai. Hkrak tsun ga nga yang, kanu kawa Tarahkaw Sara tai ai gaw Nawku Hpung hta daw jau na matu rai nga ai. Karai Kasang jaw ya ai chyeju kumhpa hpe bai shalai ya na matu shaga la ai,” nga ai (July 14, 2017).
Tarahkaw Sara tai na shaga la ai gaw, laksan Chyoi Pra Wenyi shaga la hkrum ai rai nna Karai Kasang a mungdan lam hkaw tsun na matu rai nga ai. Kashin Kamun, N-gun Shaja Sakramentu hkam la sai ni yawng gaw, Myihtoi aya, Jau aya, hte Hkawhkam aya hpe dagraw la sai majaw, Nawku Hpung hta Yesu a sasana amu ni hpe shang lawm na ahkaw ahkang lu ga ai. Tarahkaw Sara hpe shaga la ai hte sasana galaw na matu gaw, Yesu hpe tsawra chye chyang ai hta madung tawn da nna, Kabu Gara Shiga hpe hkaw tsun sakse hkam na matu, sasana amu galaw na matu hte, kaga masha yawng makam masham hta Yesu hpe hkap la na matu rai nga ai. Shaga la ai hta Yesu zawn Kawa Karai Kasang a mungdan gaw gap na matu hte Shi hpe shakawn shagrau na matu rai nga ai.


text:
Ndai Gidon Post “Bum” ngu nna amying shingteng garai n daidaw lu yang “ Gidon Post “Bum” gaw Nhkram lamu ga kata na bum langai hku sha naw rai nga ai. Raitim, Karai Kasang a yawshada ai lam hpe kadai mung n mu n chye da ai lam, makoi magap da ai lam hpe “Gidon” majan ngut ai hpang she grau chye na wa ai. “Gidon” ngu nna amying daidaw ya ai gaw nhtoi 25-11-2014 ya jahpawt 7:00 am hta daidaw ya sai.
Shawng kaw nna nga taw sai “Gi- don” ngu nna, amying garai n lu ai Bum a tawtap shara hta Simsa Post ngu ai dinghkrai post mi nga ai. Dai Simsa Post gaw tai hpyen ni dap jung shara Nhkram Post hte grai ni kahtep dik ai post rai nga ai. Ndai Post hpe tai hpyen ni nhtoi 17-8-2016 ya shani htim gasat zing madu la kau sai.
Tai hpyen ni ndai Simsa Post hpe garai n zing madu la ai ten, Masat (253) Dap Nawng Dap Dung ni a makawp maga ginra naw rai nga yang, dai Simsa Post kaw lit la woi awn nga ai Du Lawawm Naw Tawng hte (253) Dap Nawng Dap Dung Up, Du Jum Labang La Sam, hte (253) Dap Reng Du Jum Myitung Hkaw Lang ni myit woi jasat ai hte chyeju dum kyu hpyi poi hpe Simsa Post kaw galaw ga ai.
Dai majaw Hpyen magam gun Jan ni hte Maga Yang Hpyen Yen Mung Shawa nkau mi mung chyeju dum poi de nhtoi 24- 11-2014 ya shana dai Simsa Post kaw du lung wa saga ai. Dai shana gaw Simsa Post kaw yup hkring sa la ga ai. Shana hkringsa nga yang Masat (253) Dap Reng Du Jum, Myitung Hkaw Lang kaw nna, hpawtde chyeju dum poi nawku lamang garai n hpang lu yang, post nnan a matu akyu hpyi la mayu ai lam tsun ai. Jahpawt du ai hte rau anhte marai (7) shatup la nhtawm Bum dai de lung mat wa ga ai. Bum dai hpe wa mu dat ai hte maren, Wunpawng sha ni a makawp maga ninggang tai ya lu ai maka hkrang pru nga ai hpe wa mu dat ai hte rau anhte yawng marai (7) gaw –
- Rev. Pawm San Grawng (Sama Buga Hpung Up)
- Du Jum. Myitung Hkaw Lang (253 Dap Reng)
- Du. Maru Gam Nan (253 Bawm Hpareng)
- Lat Gyi. Lama Sa (253 Dap Nawng Dap Dung )
- Slg. Dumhpya Naw Ja (Ginra Madu )
- Hpt. Nhkum Awng La (Hpa Lap Mare Hpung Amu Madu )
- Sara. Labang Myu Shawng (Gara Yang Buga Apnawng Sara & Gumlau Mare, Sinpraw hkran)
ni hku nna, Wunpawng Amyu lakung (7) a gawng malai lata gindun shinggrup let, langai hpang langai akyu hpyi ngut ai hte “ Daini kaw na gaw Wunpawng myusha ni a makawp ninggang tai ya lu ai Gidon Post “Bum rai wa nu ga law” ngu nna amying shingteng daidaw masat hpundung jun da saga ai rai.
Gidon Post “Bum” a Yaw Shada ai Lam
Karai Kasang hpe kamsham ai hpung masha shagu gaw Gidon ngu ai Hpyen Jau Bu a lam hpe chye na ai ni nga ai zawn, ntsa lam sha chyena ai ni mung nga na ga ai. Shi a lam hpe atsawm sha chyena lachyum shapraw ai lam n nga yang gaw ntsa lam chyena hkap la da ai wa hte sha bung nga ai. Shi a lam hpe chyena hkap la lachyum shapraw let, ta-tut magam bungli galaw sa wa ai lam gaw Gidon a Ntawng Nhtu Nsam hte bung nga ai.
Nsam ngu ai ga si hpe Wun- pawng Jet ai ni yawng chyena da chyalu rai ga ai. Nsam ngu ai hpe lachyum shapraw ga nga yang grai, dam lada nga ai.
Lachyum la ai Chyumdaw – Tara Agyi 6:14, Pru 3:19
Ga Shadawn –
1. Karai Kasang a Mungga Ntawng Nhtu Nsam
Karai Kasang a Ntawng Nhtu Nsam hpe kadai n mu lu ai raitim lam magup hpe dang kau lu ai atsam (Power) rawng nga ai.
2. Hpaji byeng-ya Nsam
Hkawhkam Shawlamun gaw Karai Kasang kaw nna n mu mada lu ai (Wisdom Power) hpe lu la ai wa rai nga ai. Shi a mung- dan hpe (Wisdom Power) hte woi awn uph- kang lai wa sai.
Dai hte maren, Anhte Wunpawng sha ni mung (Unity Power) ngu ai myit hkrum mangrum ai Nsam hpe lu la ai rai yang, Wun- pawng sha ni myit mada nga ai Pandung de teng sha du wa lu na rai nga ai.
Myit hkrum mang rum ai Nsam hpe mu lu na matu, nhtoi – 25-11-2014 ya shani Gidon Post “Bum” e Karai Kasang a mying ningsang hta anhte marai (7) a lata matut n di akyu hpyi ai lam gaw Wunpawng amyu lakung (7) a gawng malai tai let Gidon Post “Bum” hpe Karai makawp maga ya ai, Padang lam hpe jaw ya na matu, hkrang shapraw akyu hpyi majai da ga ai. Nanhte Wunpawng Sha ni myit hkrum yang Hkawhkam lu ai amyu rai na re nga nna sasana sara kaba Dr. Ola Hanson tsun da ai ga hta dik tup la lu na Unity Power Nsam kumla hpe Karai Kasang nan mu chye hkap la hkrang shapraw ya nga sai.
Nanhte myit mang ai lam hta Ngai myit mang ai lam gaw grau tsaw nga ai nga nna madu Yehowa tsun ai lam hta hkawn- hkrang na, dik tup na, byin tai wa na lam hpe teng tup kamsham ai lam gaw shingran magam bungli hpe hkrang shapraw lu ai lam de shadu ya dat ai mabyin lam ni rai nga ai.
Ga Shadawn – Marai Masum (3) myit hkrum yang Panglai Nawng Htawk Dang ai zawn, n mai byin ai n dang di n dang dep lu ai hpe shabyin dat lu ai Karai Kasang a makawp maga garum shingtau la ai nsam hpe shadan shadawng ai lam rai nga ai.
Dai majaw Gidon Post “Bum”, Gidon majan gaw Wunpawng sha ni a (Unity Power) hpe sakse kumla madun ya lu ai image hku nna yawshada let, amying shingteng shamying da ai lam rai nga ai law.
Ndai laika ngau hpe 2018 ning March shata shapraw ai Hparat Panglai Journal Vol.4 No.1 kaw nna shaw la ai re.


text:
Hpakant Maw Mung mare na n gun madun woi awn ai ningbaw hte Hopin muklum na rapdaw dat kasat yan hpe, August 14 ya shani, Myitkyina Deng 21 Shagyit hta rim hkrum wa sai lam, ginra masha ni kaw na chye lu ai.
N gun madun ai hta woi awn ai, Ko Sai Mg hte, NLD Mogaung rap daw datkasa Ko Myo Kyaw yan gaw, Myitkyina kaw na Hpakant de lung wa ai ten, Myitkyina Deng 21 Myen hpyen shagyit hta rim hkrum mat ai re lam, Hpakant Maw Mung mare na mung shawa langai KNG shiga dap de ya na zawn tsun dan ai re.
“Ko Sai Mg rim hkrum mat sai nga na mani hpawt hkying 10 ram hta Phone hte shana wa ai. Kaja grai myit n pyaw mat ai, shi hte rau rapdaw datkasa Ko Myo Kyaw hte rau mawdaw langai kaw rau jawn yu wa ai hta rim hkrum mat ai re. Hpa majaw rim hkrum ai i nga yang NUG asuya na ငွေတိုက်စာချုပ် hte Ko Sai Mg na Phone hta PDF hte seng ai sumla ni mu ai majaw rim hkrum mat ai nga tsun ai,” nga tsun dan ai re.
Dai rim hkrum ai hpang Myitkyina Myen hpyen dap san jep shara de rim woi mat ai hpang ya ten du hkra kadai hte mung matut mahkai n lu ai lam matut tsun dan ai re.
Ya rim woi hkrum mat ai, Ko Myo Kyaw hte Ko Sai Mg yan gaw, mare buga magam bungli ni hta myit lawm hkum lawm shakut shaja shang lawm ai yan rai nna, amyu sha lam hta kahkyin gumdin woi awn chye ai yan re majaw, shan yen hpe Myen hpyen dap ni hku na zing ri sat kau na hpe ginra masha ni myit tsang nga ai re.
Ya ten Myen hpyen dap ni kaw na Myitkyina muklum kata san jep rim hkawm ai lam ni ding yang galaw taw nga ai rai nna, lai wa sai lahkawng masum ya laman hta Shanglawt magam gun marai 4 hte hpawn laga PDF ni hpe mung rim hkawm ai lam ni ding yang galaw nga ai rai nna, Muklum shinggan hkan na Shagyit ni hta mung laja lana san jep ai lam ni ding yang galaw taw ai re.


text:
Danai Lido lam kaba n tsa, Jahtu Zup Pyi Thu Tsit dap hte Wunpawng Mungdan Shanglawt Hpyen Dap KIA hpe lai wa sai August 27 ya shani, Jahtu Zup, Awng Ra, San Pya mare kahtawng 3 na mung shawa n kau, mare makau grup yin hta majan n shabyin ya na lam hpyi shawn was ai raitim, lahkawng maga gasat wa na mahtai sha jaw wa sai lam chye lu ai.
KIA Dap Ba 2 hte Danai Myen hpyen dap D K Ts de sa nna, sa hpyi nyem ai hpang, dai zawn bai n htang shana wa ai nga, sa du jahkrum ai salang langai KNG shiga dap de tsun dan wa ai.
“Madung hku na dai ginra ni hta majan n shabyin ya na hte lahkawng maga sim sim sa sa hte nga na matu sa bawng jahkrum ai re. rai tim KIA maga de na gaw Pyi Thu Tsit dap ni hpe jasan nan jasan ra na re nga nna, Myen hpyen dap mag ana mung KIA htim gasat wa yang gaw gasat ra na re nga nna htang dat ma ai” nga tsun dan ai re.
Dai zawn lahkawng maga na tsun dat ai shiga a majaw Jahtu Zup ginra hta majan n hpang laja lana gap gast hkat wa mai ai ngu maram let, Jahtu Zup, San Pya, Awng RA mare na mung shawa nkau, shim lum ai mare ni de hprawng yen taw nga sai lam matut chye lu ai.
Majan galoi laja wa na nchye ai raitim, mani September praw 2 ya shani gaw, Myen hpyen n bungli langai KIA Dung 14 ginra de pyen gayin mat wa sai lam chye lu ai. Bai nna, Myen hpyen dap hpyen n gun 200 ram mung ndai bat laman Lawa mare kaw na, nam lam hku Nawng Mi, Wara Zup maga de lai lung wa sai lam Dumbang ginra masha ni tsun ai.
Dai Myen hpyen hpung ni gaw, n dai shata laman Monyin maga de na lai lung wa ai Myen hpyen dap Dapnu 88 ni rai nna, Jahtu Zup Pyi Thu Tsit dap de hpyen n gun garum lung wa ai hpyen hpung ni re lam chye lu ai.
Dai rai nna, majan byin wa na hpe myit tsang ai majaw, shani shagu ngu na htawt sit hprawng pru taw nga ai rai nna, n ta sin ai marai 1, 2 sha nga sai lam Sanpya mare masha kawn chye lu ai.
Jahtu Zup ginra hta lai wa sai June shata ram kaw na hpyen masa shaja hkat taw ai rai nna, August 11 ya jahpawt hta San Pya Pyi Thu Tsit dap hpe KIA dap maga na sa htim gap gasat ai lam ni byin wa sai.


text:
Anhte a amyu hte buga hpe “devide and rule” galaw na grai nyan nga ma ai. “Kachin Region (1) hte (2)” hpe garan nga wa sai. Maru ni hpe laika kaga san galaw ya nna bra wa hkra shakut nga ma ai.
Maigan mung de sa du nga ai nanhte hpeji kaba ni n shakut ai rai yang, “Dum Ladum e Hka Yawng” ai hte bung na.. “Panglong Agreement” hta, “Kachin Takyat, Myen Takyat” nga ai re. Ya Jinghpaw ni a dai Takyat gara kaw tsat mat sata?
E..Takyat wa n jaw ai ngu ga. Tamat gaw jaw masu ai ngu ga. Dai Tamat hpe ya yang kadai sha wa hkam sha lu nga a ta?
Dai akyu hkam sha ai ni hta na, “one percent” gaw, amyu myit n myit ai nga ma tim, “Hka Yawng ai Wa a Hpang Gara” hku rai mat sai.
Anhte hpe “U-hka hpe U n sawn” rai wa nga ma ai.
Kalang mi gaw (1950-60 ning laman e) Colonel ngu ai ni nga wa sai raitim ya aten e myit mada shara nga a ni? “Development for Hill People” nga tim – Sam, Balawng, Wa hte Pa-O ni a matu hkrai sha galaw ya ma ai
Shanhte a gawng ngu ni, mahkrai ni, wan leng, wan jak, phone line ni grai galaw ya nga ai. Anhte a matu hka mahkrai pyi kaning ndi nna she galaw wa nga ai.
Anhte a sutgan Hpakant lung tsit gaw “Maung Paing Tsii” madu kau sai. Man Maw, Myitkyina mawdaw lam mung n galaw ya ai. Kachin State Mung Up Kaba gaw Myen hpyendu nrai ni..Chye nga ai..
Matsing: Ndai Laika gaw Jinghpaw Prat Shi Laika Editor Gauri Pan Lawng kaw nna maigan du nga ai jinghku langai hpe ka ai laika re.


text:
Jinghpaw Mungdaw Manje daju Wunpawng Mungdan Shanglawt Hpyendap nkau hpe Myen hpyendap gaw Drone hte kyin yu yu ai lam Free Burma Rangers January 29 ya shani tsun ai re.
Chyauk Hpya Myen hpyendap kaw nna KIA dung 12 hte dung 27 dap daju ntsa kaw nna Hpyen Drone hte gawan yu ai nga nna ndau da ai re.
Bai nna Myen hpyendap gaw hpakan e ntara gumhpraw hta sha ai lam, Machyang Baw e mawdaw gau ai masha langai hpe sinat gap bun ai lam, Danai Awnglawt mung shawa ni hpe pat hkum ai lam ni galaw ai nga nna ka da ai re.
Jinghpaw mungdaw Waimaw ginwang, Gang Dau yang ginra, Manje ginra ni hta mung majan byin wa ai rai nna, lahta Sam mung e mung majan 9 lang byin ai lam tsun da ai.
Bai nna Balawng Amyusha Rawt Malan Hpung TNLA hte Myen hpyendap a majan ni hpe mung tang madun tawn ai re.


text:
Mungkan Covid-19 ana zinli hte si ai masha jahpan, ya 300,000 jan sai lam hpe Amerikan Johns Hopkins Dakkasu a sawk sagawn shiga hta tang madun ai.
May 14 (Myen mung ten May 15, manap hkying 4: 58am) du hkra lu hta gahkyin ai jahpan hte maren mungkan ting Covid-19 Coronavirus ana mu jep masha 4,426,937 (Myen mung ten May 15 manap 4:36) hta si ai 301,370 du sai lam, sawk madun ai.
Ndai jahpan gaw mungdan 188 asuya ni jaw ai report kaw mahta ai rai nhtawm, kaja wa byin ai jahpan gaw dai hta grau tsaw na masa nga ai lam sawn da ai re.
Mungdan asuya law law gaw masha n pru hkawm na lockdown tara jahkrat tawn ai hpe bai dawm magang na ten U.S. hte UK gaw ana kap bra nga ai lam hpe bunghkup lu hkra shakut nga ai re.
Myen mung e machyi masha 181 hta na si ai 6 re lam, May 14 asuya Hkamja Dap hte Ginsup Hkringmang Dap ndau ai re.
Jinghpaw mungdaw kaw langai sha nga ai machyi masha No. 144 gaw bai hkam kaja wa ai majaw Myitkyina tsirung kaw na May 11 hta pru na ahkang jaw ai re. Dai re majaw, asuya a jahpan sumtang hte maren ya ten Jinghpaw mungdaw e Covid-19 ana kap ai masha n nga sai re.


text:
Hk.l.y (58) hpyen dap hte ni kahtep ai kaw nga ai Wuyan mare, Labang mare, Mukchik mare, Mading mare hkan na lam kaba mayan e nga ai mungshawa dum nta wang kata de  Myen hpyen gumshem ni shang sawk jep ai lam galaw nga ai hpe na chye lu ai.
Hk.l.y (58) dap na hpyenla ni hte hpyen garum du wa ai ni lam mayan e nga ai nta langai hpang langai kaw shang nna nta masha htinggaw jahpan san jep ai, Ya nga ai masha jahpan jep ai, hpa baw bungli galaw ai ni jep ai nga nna dai ginra na Slg langai tsun ai kaw na chye lu ai.
Hpyendap hte ni kahtep ai mare hkan na mungshawa ni hpe kaga shara de koi yen nga na matu myen gumshem dap ni lai wa sai bat hta ndau ai majaw mare masha nkau gaw Waimaw de hprawng koi yen ai ni nga ai . Nkau gaw nta sin na masha langai daram ngam da ai ni mung gaw nga ai lam na chye lu ai.
Waimaw mare de hprawng koi yen nga ai mungshawa ni ndai bat laman tinang mare dum nta de wa gawan ai lam nga ai raitim shana shagu ngu na Hk.L.Y (58) dap ni grup grup de sinat laknak gap bang nga ai majaw tinang nta kaw n nga gwi nna mare na nawku jawng ni hte Waimaw de koi yen nga dingyang naw re hpe mung chye lu ai.


text:
Bat Langai Ya, July 13, hta COVID-19 machyi masha shagrin lu ai marai 5 jat wa nna, Myen asuya gaw ana zinli makawp ninghkap ladaw hpe July 15 kaw nna July 31 de, bai jat dat sai re.
Ndai machyi masha n’nan 5 hta 3 gaw la hte 2 gaw num rai nna, ya ten shanhte yawng Yangon We-ba-gyi mungshawa tsirung rawng nga ai re.
Hkamja hte Ginsup Hkringmang Dap a Langai Ya shana hkying 8pm ndau hte maren, Coronavirus ana mu jep masha yawng 336, bai mai tsai ai 261 rai nna si ai gaw marai 6 nan nan re.
Jinghpaw mungdaw hta machyi masha jat wa ai lam n nga ai.
Mungkan ting hta COVID-19 ana zinli kap bra lam lung nga dingyang rai nna, shagrin lu ai machyi masha sen 130 jan, si ai sen 5 mun jan rai nhtawm, sawng dik U.S. hta machyi masha sen 34 jan rai nna si ai gaw 137,800 jan du nga sai hpe, Myen mung aten July 13, shana hkying 9:30pm du hkra na Worldometer jahpan hta mu lu ai.
Myen a htingbu, mungkan e nambat masum ana kap bra dik htum, Gala mung e machyi masha jahpan 889,000 jan hte si ai gaw 23,300 jan sai re.


text:
May 16, 2018
Wenyi sak hkrung lam “Spirituality” ngu ai gaw Latin ga “spiritus” “Nsa” ngu ai ga hkum kaw na pru wa ai rai nga ai. Asak ahkrung nga na matu nsa sa ai, hkrung nga ai ngu mayu ai rai nga ai. “Ruah” ngu ai Hebre ga mung “Nsa” “Wenyi, Nbug” rai nna asak jaw ai, jahkrung ai lachyum rai nga ai. Shinggyim masha hpe grau sung ai hte hkum tsup ai makam masham de shamu ya ai rai nga ai.
Ndai makam masham lam gaw Madu Yesu a mung sung lam hpe grai dam lada ai hku chye madat hkap la lu na matu Chyoipra ai Wenyi shadut ai hte lam madun ya ai lam re majaw, Hkristan sak hkrung lam a akri madung rai nga ai. Hkristan sak hkrung lam a pandung hpe sung htum ai hku chye madat hkam sha ai lam rai nga ai. Dai re majaw Chyoipra ai Wenyi a marang e, Madu Yesu hta Kawa Karai Kasang hte kahkyin gumdin lu ai lam rai nga ai
- Hkristan Wenyi sak hkrung lam gaw, Karai Kasang hte shi a sung htum ai tsawra myit hpe hkap la ai rai nga ai. Ahte gaw Karai Kasang a mai kaja ai hte shi a tsawra ai lam hpe myit aru yu let hkam sa shatup na matu shaga la hkrum ai ni rai nga ga ai. Karai Kasang hpe tsaw ra ai myit gaw, wenyi asak hkrung lam hpe shabyin ya ai. Chyoipra ai Wenyi mahtang gaw Nawku Hpung hte hpung masha shagu hpe Karai Kasang anhte hpe tsawra ai zawn, shada da tsawra lu na matu garum ya ai.
- Hkristan Wenyi sak hkrung lam gaw Chyoipra ai Wenyi anhte hta shamu nga ai hpe shadum ya ai hta n ga, anhte ra kadawn ai, anhte ra mayu ai dingkyeng myit masin hpe shading sharia ya ai. Hkye hkrang la ai lam gaw kam sham ai wa hte Karai Kasang jawm pawng yang chyu sha byin mai hpe shadum ya ai.
Karai Kasang the kahkyin gumdin ai gaw, kam sham ai masha shagu hta Karai Kasang a wenyi shanu nga ai hte kam sham ai wa a prat Karai Kasang a tsawra ai hta rai nga ai lam hpe hkap la ai rai nga ai. Dai majaw Hkristahn Wenyi sak hkrung lam gaw, Karai Kasang hte shinggyim masha matut mahkai ai lam rai nga ai.
- Hkristan Wenyi sak hkrung lam gaw, masha langai hkrai hte sha seng ai n rai, wuhpung wuhpawng a hkye hkrang la ai lam hpe shadum ya ai. Hkye hkrang la ai lam gaw masha langai hkrai a matu shi chyu byin wa ai n rai,Karai Kasang gaw prat shagu na masha law law hpe, Madu Yesu hta Chyoi Pra ai Wenyi a amu magam hte kakyin la nna hkye hkrang la nga ai. Ndai gaw, Karai Kasang hpe tsawra ai myit hte htingbu wa hpe tsawra ai myit hpe karan ginhka kau n mai ai hpe shadum ya ai. Karai Kasang gaw shi a kasha Yesu a marang e, ahte hpe asak jaw nna, tsawra nga ai zawn ahte mung shada da tsawra lu na matu lata nna shaga la hkrum ai ni rai nga ga ai.
Liturgy


text:
Sharin Ladat ni (Teaching Methods)
Karai shaman ya ai atsam ningja ni prut pru dandawng wa na matu, jawngma ni nan shanglawm bawngban hkaja ai ladat hpe jai lang nga ai. Hkaw-tsun bawngban lamang ni (Public Lecture, Seminar, Dialogue, Debate) hte English hta n-ga machye machyang hpan law law hpe sharin ya nga ai. Jawngma ni nan masing (Project) gran nna galaw ai shamu shamawt lamang ni (Student Activities), lata tut magam makan bungli shachyen ai ladat (Internship, Community Service), Jawngma-Sara marai langai hpra (One-to-One Consultation) bawngban hpaji jaw ai ladat hte jawngma ni a atsam ningja sharawt ya nga ai.
KSAS kaw mai lung ai Hpaji Lamang(6)


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Nawku Hpung Kata Num La Roi Rip Ai Yawng Gaw Grai Zai Grai N Hkru Ai Lam Re nga Wa Sarabyin tsun dat ai shiga
September 5, bat langai ya shana daw maga, CNN (the cable news network) Portugal Shiga Dap hte hkrum shaga ai lamang hta, Wa Sarabyin Francis, Nawku Hpung kata, arawng aya, ahkang aya kaba ai num/la ni a rip rip ai hpe hkrum sha machyi hkram sha ai ni law law nga nga ai, nga nna tsun shapraw dan wa ai lam Vatican Shiga Dap kaw nna September 6 ya shani ndau shana da ma ai.
Ndai gaw "World Youth Day hte Synod hpawng kaba ni hte seng nna hkrum shaga ai lamang hta Wa Sarabyin Francis tsun shalawm sadi jaw da ai rai nga ai.
Jau ni kaga masha ni hpe roi rip ai gaw Nawku Hpung kawn hkam sharang ya ai lam kachyi mi pyi n mai galaw ai, "zero tolerance" nan rai ra ai, nga nna CNN Portugal Shiga Dap hte hkrum shaga ai hta Wa Sarabyin Francis kahtap kahtap nna tsun shadum da nga ai.
"Ndai lam hte seng nna ngai asan sha galaw kau mayu ai: nawku hpung woi ai num/la ni a roi rip ai, arawng aya kaba ai ni a roi rip ai, hkum shan sai hte seng nna roi rip ai lam gaw grai zai, grai n hkru ai re. Hpa majaw nga yang, nawku hpung woi num/la yawng: Jau ni, Sasana Jau, Deacon, MaMa, Brother ni, Tara hkaw sara ni, hpung masha ni hta na num/la ni, ndai ni yawng gaw rau sha ginlum kahkyin gumding wa na hpe gaw gap ai hta daw jau ai ni rai ra ai, Nawku Hpung, wuhpung wuhpawng rawt jat galu kaba bawng ring wa na matu daw jau ai ni rai ra ai. Shanhte gaw roi rip ai lam hpe n mai galaw ai, jahten sharun ai lam hpe n mai galaw ai," nga nna, Wa Sarabyin Francis, sharin shaga shadum sadi jaw da ai.
"Roi rip ai lam gaw aten shagu, prat shagu, byin nga ai yawn hpa, myit n pyaw hpa langai rai nga ai; anhte a prat hta mung byin nga ai," nga nna mung myit grai n pyaw let Wa Sarabyin matut tsun ai.
Roi rip ai lam law malawng gaw kun dinghku nta masha ni lapran hte htingbu ni a lapran, byin ai; ginsup hpan hkum sum hpa hta, club ni hta, hpaji jawng ni hta mung law law byin ai. Nawku Hpung kata byin ai lam gade mi n law la ai tsa shadang sha rai nga tim, roi rip ai lam langai sha raitim, dai gaw grai zai grai nhkru ai re, nga nna mung tsun shadum da ai.
Prat hta hkan nna kaja wa byin nga ai roi rip ai lam ni hpe ahkyak la hparan sa wa ra ai lam mung Wa Sarabyin madi madun d ai.
Mungkan Ramma Nhtoi (World Youth Day)
2023 shaning na Mungkan ramma nhtoi hpe Portugal mungdan, Lisbon hta galaw na matu masat shagrin da sai hte maren mungkan shara shagu na ramma ni sa du shang lawm na rai ma ai; Shanhte hpe n-gun jaw garum shingtau ya ra ai; Shanhte a shawng lam a matu ra kadawng ra ahkyak ai n-gun atsam nga hkra shanhte hpe n-gun jaw lam madun ya ra ai, nga nna mung Mungkan Ramma Nhtoi hte seng nna Wa Sarabyin Francis shadum da ai.
Ramma ni chye na hkap la ai n sen hte shanhte ramma ni a kung lailen hte maren hkawm sa lu na matu garum ya ra ai; Shanhte a nsen hpe mung madat ya ra ai; shaloi shanhte a mahkrum madup hte chye na hkap la ai masa lam hta shanhte hkawm sa lu na matu, shani shagu nawku daw jau hkrang hte maren nawku daw jau woi ra ai, nga nna mung Wa Sarabyin Francis matsun da ai. Rosary hti ai, chyum laika ni hpe myit sumru let akyu hpyi ai. Shi hkum hpe Karai Kasang a man e nga nga let Karai Kasang kaw na shadum jahprang nsen, sharin shaga nsen, shalan shabran ya ai nsen ni hpe, Wa Sarabyin, shi hkum nan mung hkam la ai rai nga ai.
Ndai masa hte akyu hpyi ai rai yang Karai Kasang gaw anhte a akyu hpyi nsen hpe madat ya let myi hpaw na na shangun ya na ra ai.
Hkrum shaga mung jahta ai (Dialogue) mung ahkyak kaba langai rai nga ai. Daini prat hta byin nga ai majan lam ni hte seng ai hpe shada hkrum shaga prinem htingram lam la ra ai; Ga shadawn, Ukraine hte Russia mungdan lahkawng yan na mungdan gumsan magam yan shada hkrum shaga ai hpe galaw ra ai; Prinem htingram lam hpe la ra ai, nga nna mung ga shadawn hte shadum jahprang da ai.
Anhte rau rai ga ai rai yang, lama ma hpe gaw galaw shatup lu ai, nga nna n-gun jaw da ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-09/pope-francis-abuse-by-men-and-women-in-the-church-is-diabolical.html


text:
March 3, 2020
LU SHA GAM LADAW A MATU WA SARABYIN A MUNGGA (2020)
Madu karai kasang hte rai yang, myit masin hta shada matut mahkai na galoi mung byin mai nga ai
2020 ning Lu sha gam ladaw a matu, Wa Sarabyin Francis mungga shana ai hta, kam sham ai hpung masha yawng gaw, Madu Yesu a Paska mungsung hpe, madung da sumru yu let, mai kaja ai prat de gayin wa lu ai lam ndau shana dat sai.
Madu Yesu a Paska mungsung ngu ai gaw, Madu Yesu n ni nkri yubak hkam ai, si hkam ai, bai hkrung rawt ai lam rai nga ai. Ndai lam hpe sumru nna, myit malai lu, galai shai wa ra ai. Wa saranyin a Mungga, ga baw gaw, “Madu Yesu a malai anhte, akroi anoi hpyi nem ga ai: “Karai Kasang hte htingrai htingrat myit jahkrum ai lam galaw mu,” nga nna, San Pawlu Korintu masha ni kaw shagun dat ai laika 2 hta rawng ai Chyum Mungga hte la kap nna tsun shana ya sai.
Karai Kasang hte matut mahkai na saw shaga ai
(Kerygma) ngu ai kabu gara ai shiga a npawt rudi hpe yu dat ai shaloi, tsawra ai myit a mungsung lam hpe mu lu nga ai. Dai gaw kaja wa teng ai, tatut byin ai lam re. Dai re majaw, anhte gaw, Karai Kasang hte myit lawm hkum lawm let matut mahkai hkrum shaga ra ai nga nna tsun da nga ai. (Christus Vivit, 117) N dai mungga hpe kam ai ni kadai mung, nye prat hpe ngai madu ai , ngai ra ai hku ngai galaw lu ai, ngu ai lam hpe, ning hkap kau ra ai.
Ante a myi hpe Udang ntsa e jen noi hkrum nga ai Madu Yesu hpe mada azi yu mu. Madu Yesu a marang e hkye hkrang la hkrum lu hkra gayin wa marit. Madu Yesu a Paska poi gaw, lai mat wa sai mabyin sha n re ai. Chyoipra ai Wenyi a atsam hte aten shagu byin nga ai lam re. Machyi makaw, ruyak jamjau, hkrum nga ai ni hpe mu shagu, nni nkri hkam ai Madu Yesu hpe hkrum ai ngu kam sham hkap la ra ai, nga nna Wa sara byin tsun shana sai.
Akyu hpyi ai lam gaw ahkyak ai
Lu sha gam ladaw hta akyu hpyi ai gaw, hkam la lu sai Karai Kasang a tsawra myit hpe bai htang jaw ai rai nna, grai ahkyak ai. Akyu hpyi ai a marang e, anhte Karai Kasang hte tut nawng manoi nga ai. Madu Yesu a mungga hpe mung, tut nawng chye madat lu nna, bai htang na atsam lu la ga ai. Chyeju chye htang ai a marang e, Madu Yesu a tsawra matsan dum lama ai chyeju tut nawng hkam la lu nga ai, nga nna wa sara byin shadum ya sai. Wa Karai Kasang gaw, anhte kade n gun kya tim, hkrat sum tim, galoi mung hkye la na lam matut manoi tam nga ai. Kawa Karai Kasang hkye la mayu ai a majaw, shinggyim masha ni a li la ai mara lit hpe, Kasha Yesu hpe hpai shangun ai rai nga ai. Ndai lam hpe Wa Sarabyin Benedict XVI gaw, “ Karai Kasang gaw, shinggyim masha hpang de, gayin wa lu na matu, shi hkum hpe ningdang kau nu ai” nga nna (Deus caritas est,12)” hta ka da nga ai.
Grau kaja ai mungkan ga hpe gaw gap mu
Madu Yesu a Paska mung sung hpe anhte prat hta hkap la ga, ngu ai lachyum gaw, Majan a majaw ru yak jam jau hkrum nga ai ni, Kanu a hkri tung kaw sat kau hkrum ai ma ni kaw nna, asak kaba gawng kung n jin n ngut mat sai ni, lam amyu myu hku nna zingri zingrat hkrum sha nga ai ni law law nga nga ai. Dai ni hpe kawn lajang garum shingtau la ai hta, nang byin mai hku shang lawm ai lam, tsawra matsan dum ai magam hta shang galaw lawm ai gaw, grau kaja ai mungkan ga hpe gaw gap ai rai nga ai. Lai wa sai March shata hta Wa Sarabyin, ramma hpung sut du ni hte hkrum bawngban ai shaloi, shanhte a magam bungli hpe, grau tara rapra ai hte masha law law shang lawm lu ai sut masa lam galaw hpang wa na myit hkrum ma ai.
Wa sarabyin a mungga hpungdim dat hku nna, ndai Lusha gam ladaw, Karai Kasang hpe daw jau ai poi magam ni hta, anhte a myit masin chyinghka hpaw da nna, Karai Kasang anhte hte htingrai htingrat mayu ai nsen hpe madat la ra ai. Anhte a myi gaw Madu Yesu a Paska munsung lam ni hpe azi yu nna, myit malai lu nhtawm, Madu Karai Kasang the, myit san tsawm ai hte hkrum shaga lu na matu Nu Maria a lata hku nna akyu hpyi ya sai.


text:
February 1, 2022
Mungkan mungdan ni Simsa wa na matu Kahtawlik Hkristan Nawku Hpung hku nna gara hku shang lawm nga ai kun?
DOCAT [279 -182]
Kahtawlik Hkristan hpung a ginjaw rung rai nga ai Wa Sarabyin rung (Holy See) gaw mungdan 180 jan hte dat kasa tawn da nna matut mahkai nga ai. Simsa lam hpe makawp maga na matu, Nawku Hpung dang lu ai daram shang lawm shakut nga ai. Shinggyim masha a ahkaw ahkang ni rai nga ai, makam masham hte seng ai ahkaw ahkang lam, masha a asak aprat hpe makawp maga ai lam, sanat laknak n tawn da na lam, sut masa hte shawa bawngring rawt jat na lam, simsa ai hte, rau nga lu na lam, ni hta Nawku hpung shang lawm bawngban ya ai. Manghkang byin nga ai mungdan ni de dat kasa ni hpe shangun nna hparan garum ya ai ten mung nga lai wa sai. Ga shadawn American guman magma wa, John F. Kennedy hte Soviet Russia Communist Party, yan a lapran e Wa Sarabyin Yawhan XXIII hku nna, byin nga ai manghkang hpe rau jahkrum la lu na matu, shang hparan ya lai wa sai. 1961 hta Cuba mungdan kaw byin ai majan manghkang hpe shang hparan lawm sai.
Mozambique mungdan hta, 16 ning tup mungdan kata majan byin ai hpe lu jahkring kau ya ai. Ndai mabyin ni hta Nawku hpung shang hparan ya lai wa sai.
(HOLY SEE) ngu ai Sarabyin Rung gaw, (Latin ga hku Sancta Sedes) ngu nna, Kahtawlik Nawku Hpung a npawt daju dap langai rai mi nga ai. Dai hta Wa Sarabyin rung Curia a mying hte, asuya hte n seng ai ahkaw ahkang hpe lu da nna, mung masa hta shamu shamawt shang lawm ai rai nga ai. Sarabyin Rung (Holy See) gaw mungkan Mungdan 180 de Sumtsan salang dat kasa tawn da nna asuya n re ai wuhpung wuhpawng ni hte matut mahkai nga ai.
(Holy See) Wa Sarabyin Rung gaw, mungkan wuhpung wuhpawng law law hpe dingrin maram yu ai wa (permanent observer) rai nga ai. Mungkan Wunpawng Hpung ( United Nation hta, 1964 ning kaw nna shang lawm sai.) UN a magam ni rai nga ai malu masha hte hkai rem hpung (FAO, rung hta 1948 ning kaw nna shang lawm sai.), UNESCO mungkan wunpawng hpung hte seng ai hpaji dap, hpungtang hpaji hte htunghking dap ni hte 1951 ning kaw nna rau magam gun hpai nga ai), Mungkan Hpaga Yumga hpung [World Trade Organization] (WTO) hte Uropa Kongsi (European Council). ni hte mung, ding yang matut mahkai nga ai. Mungkan Wunpawng Hpung hpe 2004 hta bai gram lajang ai hta e, Holy See Sarabyin rung gaw dam lada ai hku shang lawm nga ai, shang lawm na ahkaw ahkang jaw da nga ai.
WaSarabyin Yawhan Pawlu II, hku nna, 2005 ning January 10 ya shani tsun shana ai hta,
Kahtawlik Nawku Hpung gaw mungkan ting hte seng ai Nawku hpung rai nga ai hte maren anhte a prat na amyu shayi, shadang sha ni ngwi pyaw simsa let asak hkrung hkawm sa lu na matu shakut shaja nga ai hta shang lawm nga ai. Shara shagu na mung chying sha ni a shawng lam a matu myit tsang nga ai hta, nanhte myit su du salang ni hpe kam ai, hpa majaw nga jang, nanhte sumtsan salang ni a bungli gaw , lamu ga jarit ni hpe lai di kau da nna masha amyu baw shagu hte asuya ni hpe si mani ai hku, lata gindun na hpe ra sharawng nga ai. nga nna Wa Sarabyin Yawhan Pawlu II tsun shana lai wa sai.
(Holy See) Sarabyin rung gaw mungkan wunpawng hpung (UN) hta “maram yu ai wa” (observer) hku nna sha, shang lawm nga ai.Hpa majaw nga jang,
Sarabyin rung (Holy See) gaw mung masa lapran lam hta, ndut ndang hkan sa mayu ai majaw re. Tang tup malawm rai jang, mung masa, hpyen masa hte sut masa hta tatut hkan sa ra na re. Mung masa hte seng ai ra lata lam ni, majan gasat ai lam ni hta shang lawm ra na re, Sarabyin rung (Holy See) hta majan gasat ai ni, hpyen masa hte sut masa ta tut galaw ai ni n nga ai, n mai byin ai; tang tup malawm rai jang, sumtsan ladat shang hparan ai lam ni hpe mung n mai galaw mat na rai nga ai.
Wa Sarabyin Benedict XVI, (16) 2008 ning April 18 ya shani, Mungkan Wunpawng hpung hpe munggga shaga ai hta,
Mungkan Wunpawng hpung hku nna, mungkan ting ra sharawng ai bandung ni hte bung pre hkra n lu galaw ya tim, yawng a matu kaja ai npawt nhpang tara ni hpe gaw, woi awn hkan galaw ya nga ai. Mungkan Wunpawng Hpung hpe gaw gap ai tara ni hta – simsa lam hpe ra sharawng ai, tara rap ra ai hpe tam ai, shinggyim masha a sari sadang hpe hkungga ai, masha hpe garum ningtum ai hta lata gindun ai, ndai lam ni gaw shinggyim masha yawng a myit masin hta ra sharawng ai lam ni rai nga ai. Ti nang ra ai lam ni hpe hpaw tsun dan ai, mungdan ni shada da matut mahkai lam ni hpe madi shadaw ya ai hku nna garum ya nga ma ai nga nna tsun lai wa sai.
Hpunau ni mungkan ngwi pyaw simsa wa na matu, Kahtawlik Hkristan Nawku hpung sha n ga, Nawku hpung shagu, makam masham hpung shagu kaw nna, dang dep ai made ap nawng shang lawm nga ai hpe ta tut mu lu ga ai. Myanmar mungdan hte mungkan ting hta simsa lam lawan lu la u ga law.


text:
Lai wa sai bat mungdan lahkawng kyithkai salang ni hkrum hkat na lahkawng ya hta, Miwa hte India dap ni, lahkawng lang sinat galai gachyai kapaw hkat ai lam nga ai hpe Sep. 16, bat
Du na shaning ga-ang du hkra, dam lada ai hku COVID-19 makawp maga tsi htu lu na n myit mada ai lam, hpa majaw nga yang, tsi a atsam hte n hkrit n tsang jai
Syria sinpraw-dingdung kaw, Rasha hte US hpyen mawdaw adep hkat ai kaw US hpyenla nkau hkala hkrum ai manghkang hta mungdan lahkawng shada mara shangun hkat nga ai re. Adep hkat ai video hpe Rasha
US Nbung Dap, Hka Dap, Marine Corps, hte Japan Madu Hkum Makawp Maga Nbung Dap na nbungli ni shanglawm let Indo-Pacific ginra hta, Aug. 18, 2020, hta kaba ai madang hpyen shaman shakyang wa sai
Venezuela de Iran na sau htaw lai ai sanghpaw mali hpe hkum pat tawn ai tara tawt lai ai majaw rim kau sai nga nna, US Tara Upadi Dap ndau ai. Sau-htaw sanghpaw mali hta
Taiwan makau Miwa majan shaman hkyen nga ten, US B-2 bawm jahkrat nbungli masum hpe India Nammukdara na Diego Garcia zunlawng de sa tawn sai lam, US Indo-Pacific Command (INDOPACOM) kaw na August 13, bat
Dingda Miwa Panglai hte Taiwan makau hku hpyen shamu shamawt let Beijing a ‘n simsa hkra galaw nga ai lam’ hpe tsang ai lam, US Makawp Maga Dap hkringmang Mark Esper kawn Miwa Makawp Maga
Rasha e galaw na International Army Games 2020 de lawm na, Miwa gasat dap, PLA, a majan shang tank, shawng na hpung du shang wa sai nga, Rasha Munghkawm Makawp Maga Hkringmang Dap hpe mahta
Washington hte Beijing lapran Dingda Miwa Panglai manghkang hta shaja hkat nga ten, dai panglai ntsa nbung dap shaman shakyang ai kaw sumtsan-pyen bawm-jahkrat nbungli ni shanglawm ai nga, July 30, bat Mali Ya shani,
US shara shagu na shiga sawk lagu shakut ai kaw n tsen hkrum ai Miwa dat kasa rung ni hta kaba dik langai rai nga ai Houston mare Miwa dat kasa rung hpe pat kau


text:
July 31, 2020
ANHTE A PRAT HPE SAN SENG SAN PRA LET HKAWM SA NGA SA GA
(Mt .5:12) Kasa Mahte a Laika hta, “KABU HKINLUM LET AW LAW NGA MU” nga nna Madu Yesu tsun da nga ai. Dai gaw Shi Madu hpe kam sham ai majaw, zingri zingrat hkrum, hkrum ai ni hpe n gun jaw da airai nga ai. Madu Yesu gaw, anhte lu malu yawng hpe Shi hpe bai sak jaw na, ra nga ai. Shi ra sharawng ai hpe anhte nhtang jaw lu ai rai yang, Shi Madu anhte hpe hpan da ai yaw shada ai lam, hkumtsup sai rai nga ai. Anhte shing gyim masha ni munng, Madu a chyeju hpe kabu aw law let, chyeju bai htang lu sai rai nga ai.
Madu Yesu gaw anhte marai hkum shagu sanpra ai masha tai na ra sharawng nga ai. Anhte myit su nna, ram daw kaja ai ngu ai hte sha gaw, Shi myit n dik nga ai. Dai rai yang anhte gara hku san seng san pra let asak hkrung nga ra ga ta? Chyum Laika a shawng na laika man hta nan Shi tsun da nga ai. “Nye a man kaw hkawm u; mara shagun n hkrum u-ga,” (Npawt. 17:1) nga nna Abraham hpe Madu Karai Kasang tsun da ai. Madu gaw anhte marai shagu hpe, “Tsawra ai myit masa hte, Shi a man e sanseng sanpra, ra n rawng hkra,” sak hkrung nga sa na matu, lata san da sai. (Ephe.1:4)
ANHTE RAU NGA NNA, ANHTE HPE N-GUN JAW AI SANPRA AI MASHA NI
(Heb.12:1) “Anhte a man kaw du nga ai gat shingjawng poi hta, shakut sharang myit marai hte shang lawm na matu,” tsun da nga ai.
(Heb. 11:1 – 12:3) Hebre masha ni kaw shagun dat ai laika hta, Abraham, Sarah, Moshe, Gideon hte kaga kasi kaja tai ai ni law law hpe madun nna n-gun jaw da ai.
(Heb.12:1) “Summwi zawn hti n lu ai sakse tai sai ni,” nga nna n-gun mi alu shadum da ai.
( 2 Tim. 1:5) hta, ndai hti n lu ai sakse tai sai ni kaw anhte a kaji kawoi, kanu kawa, tsawra ai ni mung lawm nga ma ai. Ndai sakse tai sai ni gaw, shinggyim gawng kya ai lam n nga ai ni n rai ma ai. Shanhte a gawng kya ai lam law law a lapran e, dingyang, shagrit shanem myit let Madu ra sharawng ai hpe hkan galaw nna, sanpra ai masha tai wa ai ni rai ma ai.
Ya aten hta Karai Kasang hte rau ningngai nga sai sanpra ai masha ni gaw, anhte hpe tsawra na matu, anhte hte rau nga na matu, ga sadi da ai ni rai ma ai. Shingran Laika hta makam masham a majaw sat kau hkrum ai sanpra ai masha ni a lam ka da nga ai. “Karai Kasang a mungga hte makam masham a majaw sat kau hkrum ai ni hpe, shanhte a, tawn hkungri npu e, nga yawng nga pra a Madu, sanpra dingman ai Wa e, galoi ten she sa jeyang daw dan ya na n ta?” nga nna nsen shaja let hpyi shawn nga ma ai . (Shrn.6:9-10). Anhte langai hpra hpe mung, “ Karai Kasang a jinghku ni grup rai, wang shinggrup da ya nga ai majaw; ngai langai hkrai n dang hpai ai lit hpe, ngai hkrai n hpai ra sai. Karai Kasang a sanpra ai masha ni ngai hpe, madi shadaw pawn ba ya na rai ma ai.”
A lu ai masha shatai ai poi “Beatification” hte Sanpra ai masha shatai ai poi “Canonization” lamang ni galaw ai shaloi, San Pra ai masha ni gaw, makam masham hta magrau grang ai, tinang a asak hpe makam masham a majaw sat kau hkrum ai, htingbu wa a matu tinang a asak hpe si du hkra ap nawng kau ai, myit masa ni hpe mu lu nga ai. Dai majaw shanhte gaw Madu Yesu a kasi kamang hpe hkan shatup ai ni, Hpung masha ni hpe yu makawp maga ai ni rai ma ai. Shanhte anhte hpe tut nawng garum shingtau ya nga ai majaw, Kabu hkinlum let aw law nga ga law.


text:
U.S. gaw, Miwa a daw chye hku hkam la ai, Taiwan hpe dollar wan $180 grupyin manu madang tsaw ai torpedo 18 dut jaw na masa a majaw Washington hte Beijing lapran shaja hkat nga chyalu matut mahkai lam gaw grau jat wa na lam byin nga sai.
Kaga mungdaw law law zawn, U.S. mung Taiwan hte sumtsan salang matut mahkai lam n nga timung, democracy zunlawng mungdan a madu hkum makawp maga lamang hpe upadi masa hku maga lawm ai lam galaw ai re. U.S. laknak ni Taiwan hpe dut jaw ai lam ntsa Miwa ja ja ninghkap nga dingyang re.
U.S. Maigan Kyithkai Dap gaw Taiwan hpe torpedo 18 (MK-48 Mod6 Advanced Technology Heavy Weight Torpedoes) hte hkinghku ni yawng ntsa lam dollar wan 180 manu dut shalai na masa hpe U.S. Maigan Kyithkai Dap hkapla sai nga, U.S. DSCA (Defense Security Cooperation Agency) a May 20 ndau hta tsun ai.
MK-48 Mod6 torpedo, hka kata kaw nna sanghpaw gap laknak, hpe Amerikan company Raytheon Technologies kaw nna gyin shapraw ai re.
Taiwan gumsan magam Jan. Tsai Ing-wen a lahkawng lang ningdaw daru magam hkam la ai May 19 a hpang shani, ya na zawn U.S. a laknak dut jaw na ndau pru wa ai mung re.
Shawng de Japan uphkang lai wa sai Taiwan hpe 1945 hta Miwa hpe ap ya sai raitimung Mao Zedong a kummyunit hpung ni daru magam madu la ai 1949 hta bai ga garan wa ai re.
Miwa gaw, madu uphkang nga ai Taiwan hpe ‘shanglawt’ ndau ai galoi mung ahkang jaw na n re zawn U.S. maga Taiwan hte kyithkai ai lam hte laknak dut jaw ai lam ni hpe galoi mung ja ja dinglun ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Online Tara Laika Sharin Lamang ( 11.9.2022 ) Pranwan Ladaw 24
August (30) kaw nna September (01) ya shani du hkra Taungngyu Sasana,Leiktho jau ginwang hta galaw ai Myanmar mungdan ting na Sarabyin hte seng ai Sasana magam dap (PMS) hte seng ai lit hkam jau ni hte magun gun ni a zuphpawng hte sharin hpawng hta galaw lai wa ai lam hte Taungngu Sasana Leiktho jau ginwang ni hta magam gun sasana galaw lai wa sai . PIME Sasana jau ni hpe lup da ai shara hte shanhte shakut shaja ap nawng lai wa sai lam hpe mu lu na re.


text:
December 20, 2018
Ga Shaka Dingsa hta Karai Kasang shinggyim masha hpe shaga la ai gaw, Shi jaw da ai “Ga Shaka” hpe kangka ai hte hkan shadik na matu rai nga ai. Raitim, shinggyim masha gaw kangka ai hte n hkan shadik sai. Chyum Laika hta Adam hte Ewa, Ka-in hte Abela, Noa hte hka sha-u-ing ai lam, Babel langchyi hpe jahten kau ai hpe yu jang, Karai Kasang shaga ai hta kangka rai madat mara hkan sa shatup shadik ai lam n nga ai hpe mu lu ga ai. Ndai zawn re ai lam ni gaw, Karai Kasang a ahpraw nsam myi man hpe jahten kau ai hte shingra masa, tara ni hte nhtan shai wa shangun ai majaw, si hkrung si htan mungkan ga de du shang wa sai (Npt.Nhp. 3:15). Karai Kasang a yaw shada ai masing lam gaw, Shi a sak hkrung ai chyeju n-gun atsam hte Shi a hpung shingkang npu hta Shi hte rau htani htana nga na matu rai nga ai.
Shinggyim masha a hkye hkrang la ai labau gaw Karai Kasang, Abraham hpe shaga la ai aten kaw nna grau dan dawng sai. Abraham hpe shi a nta, shi chye chyap hku hkau ai buga masha ni hpe kau da nna Karai Kasang ndat da ai sumtsan buga de htawt sa wa na matu hkang dat sai. Shaloi Abraham mung, Karai Kasang hpe kam sham myit kaba rawng ai wa rai nna, Shi tsun ai hte maren madat mara hkan sa shadik sai. “Karai Kasang gaw Abraham hpe, Na a buga hte na a amyu, na a nwa nta na pru nhtawm ngai nang hpe madun dan na lamu ga de sa wa su: ngai nang hpe amyu kaba shatai na we ai: nang hpe ngai shaman ya na de ai rai nna, na a amying hpe galu kaba shangun ya na we ai; nang mung shaman chyeju a nhpang tai wa na rin dai; nang hpe shaman ai wa hpe ngai shaman ya na we ai; nang hpe matsa ai wa hpe ngai matsa kau na we ai” (Npt.Nhp.12:1-3, 22: 3-18). Sumtsan buga na shi a nga shara n’nan hta Abraham hpe Karai Kasang gaw, shaman ya nna shi a amyu masha ni hpe shalaw jahtam dat sai.
Karai Kasang gaw, Israela amyu masha ni hpe mayam prat kaw nna hkye mawai la na matu, Mawshe hpe shaga la nna Israela amyu masha ni hpe hkye hkrang shaw la shangun sai. “Mawshe e, Mawshe e, nga nna dai wan sumwum kata na shi hpe shaga ai.” “Ya sa wa su, nye a amyu Israel a kashu kasha ni hpe Egutu mung kaw nna sa shapraw la lu na, ngai nang hpe Hpara-u hpang de shangun dat de ai” (Pru.3:4, 10). Shawng nnan e, Mawshe gaw, Karai Kasang shi hpe shaga la ai lachyum hpe atsawm sha n chye madat ai majaw, ninghkap tsun wu ai. Raitim, Karai Kasang gaw shi hte rau nga nga nna, shi hpe garum la na lam tsun sai. Shingrai, Mawshe hpe Shi shangun dat sai (Pru. 3:10).
Mawshe si mat ai hpang, Karai Kasang gaw Yawshu hpe shaga la ai hte Israela kashu kasha ni hpe woi zinlum nna, Shi jaw ai mungdan de woi shang wa na matu lit shatsam dat sai. Mawshe hte rau Karai Kasang nga ai hte maren, Yawshu hte mung nga ai ngu nna n-gun jaw ga tsun sai (Yaw 1: 1-11).
Myihtoi ni hpe shaga la ai lam hta mung, Shi a yaw sing ai masa lam nga ai hpe mu lu ai. Myithtoi nkau mi hpe gaw kanu a hkritung hta naw rai nga ai aten kaw nna pyi Shi shaga la sai. “Ngai nang hpe ningnu a hkritung e garai n hkri, shachyaw shi yang pyi, ngai nang hpe chye ni ai; nang garai n shangai shi yang pyi, ngai nang hpe shachyoi shapra da ni ai: masha amyu ni a myihtoi tai na, ngai nang hpe aya tang da ni ai” (Yer 1:5).
Samuela hpe Karai Kasang shaga la ai hpe sumru yu jang, masha hkum dek hpe dan tawk matut mahkai nna shaga la ai hpe mu lu ai. Samuela gaw Shilo shara kaw Eli hte rau nga nga nna shana yup nga yang, Karai Kasang Samuela hpe masum lang shaga wu ai. Samuela gaw, Eli shi hpe shaga ai shadu nna masum lang Eli hpang de sa wa ai. Samuela gaw, Karai Kasang hpe garai n chye wu ai hte Karai Kasang mung, Shi a ga Samuela hpe garai n tsun shapraw dan wu ai. Eli gaw Karai Kasang shaga ai hpe dum ai shaloi, Samuela hpe “Nang wa yup nga su; ya na lang bai shaga jang Karai Kasang e, tsun rit na mayam madat nga nngai,” ngu nna htan u, nga nna tsun dat wu ai. Samuela mung, Eli tsun ai hte maren wa yup wu ai. Karai Kasang shi hpe shaga ai shaloi, madat mara ai hte, “Madu e, tsun rit, na a mayam madat nga nngai,” ngu nna htan ya sai (1Sam 3:1-9). Karai Kasang Samuela hpe shaga ai gaw, Dawi hpe sau chya ya nna, hkawhkam shatai ai amu hpe gun hpai na matu rai nna, shi dai hpe tup hkrak galaw gun hpai sai.
Myihtoi Esaia gaw, Yerusalem Nawku Htingnu hta Karai Kasang a man e akyu hpyi nga yang, shi hpe shaga la sai. Karai Kasang, shi hpe shaga ai hta shi n ging n dan ai hte mara lu ai hpe dum wu ai. Rai timung, Karai Kasang gaw, Shi a malai Israela masha ni hpe sharin shaga na matu, lata la nu ai hte shangun dat wu ai. “Ngai kadai hpe shangun dat na rai ta? Anhte a matu kadai wa sa ya na ta?” nga nna Madu tsun ai nsen hpe na se ai, ngai hpe shangun dat e, ngu nna ngai htan ya ni ai” (Es. 6:1-13).
Karai Kasang, myihtoi Amo hpe shaga la ai gaw, Israela mungdan a hpa-awn ningbaw ni a mung masa, sut masa, makam masham htung lailen n jaw, n htap n htuk, n jaw n tara ai lam ni hpe shading sharai ya na matu shangun dat ai rai nga ai. Amo a mungga madung hta Karai Kasang gaw rap ra tara a ningpawt re ai hte, masha amyu shagu mung Karai Kasang a man e, shinggyim ahkaw ahkang maren sha re ai lam, madang maren sha re ai lam, makam masham bungli hte rap ra tara mung, masha yawng hpe tsawra ra ai tara hte mung, jahka kau n mai ai lam sharin ya ai (Amo 9:7; 1:3, 2:16).
Karai Kasang shaga la ai gaw Mungsung lam mung rai nga ai. Kalang lang anhte n chye na ai lam ni grai byin ai. Chyum laika hta Abraham a madu jan Sara gaw, kashu kasha n lu ai maudung rai nga ai. Asak kaba sayang kasha lu na lam tsun ai shaloi Sara mani wu ai, “Ngai gumgai sayang me, kaja wa kasha lu na kun?” Myithtoi Yeremia mung, Karai Kasang shaga la ai shaloi, “Madu Karai Kasang e, Ngai ga n chye tsun nngai; ma-a ai ma naw rai nga nngai” nga nna htan ai (Yer 1:6). Karai Kasang gaw, shi shaga la sai wa hpe shi a myit hkan shatup shadik lu na matu chyeju atsam jaw da sai. Kam sham ai myit hte hkap la hkan sa na gaw anhte a lit nan rai nga ai.
Karai Kasang shaga la ai shaloi, shaga la hkrum ai wa gaw shi n byin n tai ai, mara lu ai, n-gwi ai, hkrit tsang ai hte n-gun n rawng dum ai lam ni hpe tsun ai. Ndai lam ni gaw, masha law malawng hta byin nga ai lam ni rai nna, mauhpa n rai nga ai. Raitim, dai lam ni hpe Karai Kasang hta kamsham myit kaba tawn da nna Shi a n-gun atsam chyeju hte madat mara ai a marang e awng dang lu ai. Shaga la hkrum ai wa gaw shi a akyu hte shi kam ai hku galaw na shaga la hkrum ai n re. Masha yawng a matu rai nga ai. Tinang hta n byin n tai ai hte, mara lu ai lam ni hpe dum chye nna, Karai Kasang a chyeju n-gun atsam hte sak hkrung lam a matu, rap ra tara a matu, simsa lam a matu, hpan da sai shinggyim masha yawng hpe daw jau na matu Karai Kasang shaga la ai hte shangun dat ai lam rai nga ai. Ga Shaka dingsa prat hta kadai hpe raitim, Karai Kasang shaga la ai shaloi, shi a yaw shada ai lam nga ai hpe asan sha mu lu nga ai.


text:
Myitkyina Tayang Zup lam lapran N Jip Yang mare na Hpungkyi Jawng sin ai, U Soe kaw sa manang lahkawng sa chyai nna, tsa sing lu sing sha rai, ga law hkat wa ai kaw, kahtam hkat ai majaw marai 2 dai shra hta nan si mat wa ai lam ginra masha ni kaw na chye lu ai.
အောင်မြေသစ် Myen Hpungkyi Jawng sin asak 51 ning ram re ai Slg U Soe a manang yan gaw, Salang Min Min Soe hte Salang Myo Aung yan rai nna, lai wa sai August 28 ya shana 11 ram hta, dai zawn ga law n htu kahtam sat hkat wa ai re lam N Jip ginra masha KNG shiga dap de tsun ai.
“Dai Hpungkyi Jawng na lithkam hpungkyi wa n dai laman gan hkawm taw nga ai majaw, U Soe wa hpe sin da sha ngun ai ten Slg Min Min Soe hte Myo Aung ngu ai wa sa chyai nna lu sha ai hpang ga law hkat wa ai kaw na, Slg Myo Aung wa kaw na, Slg Min Min Soe hte U Soe wa hpe gahtam sat kau da ai re” nga tsun dan ai re.
Dai kahtam sat kau da ai Slg Myo Aung wa ya ten du hkra hprawng hkawm nga ai rai nna, gara shara de makoi hkawm taw ai nchye lu shi ai lam matut tsun ai.
Dai gahtam sat hkrum ai yan lahkawng gaw, Bego muklum hte Tant Se muklum na yen re lam matut chye lu ai.
Ya ten dai Slg Min Min Soe hte U Soe sat hkrum ai lam hte seng nna, Slg Myo Aung hpe lu rim ahkyak la na matu, Myitkyina P L N Myen hpyen balik dap hta shawk shawn da ai lam chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Simsa Lam / Htung Hkring
Anhte sak hkrung mahkrung shanu nga ai ndai mungkan ga, tsit lali tsawm nna, bawngring hkam kaja wa na matu mungkan masha yawng a lit rai nga ai. Amyu, hpung matsan lu su n gin hka ai sha yawng jawm...
Online Tara Laika Sharin Lamang 18 9 2022 Pranwan Ladaw 25
+++++++++++++++
Madu Yesu gaw anhte hpe Karai Kasang kaw kangka ai hte hkan sa shakut na matu sharin ya ai.
Madu Yesu bai hkrung rawt ai hta anhte myit mada...
August (30) kaw nna September (01) ya shani du hkra Taungngyu Sasana,Leiktho jau ginwang hta galaw ai Myanmar mungdan ting na Sarabyin hte seng ai Sasana magam dap (PMS)...
Online Tara Laika Sharin Lamang ( 04.9.2022 )
Pranwan Ladaw 23 ...
Online Tara Laika Sharin Lamang (28 8.2022 ) Pranwan Ladaw 22
“ Luka 14:11
Kaning nrai mye law tinang hkum shagrau ai wa kadai wa mung, grit mat ai hkrum na ra ai...
Online Tara Laika Sharin Lamang (21 .8 .2022) Pranwan Ladaw 21
“ Luka 13: 24 “ Gyip ai chyinghka hku shang lu na, shaja mu”.
Tengman Dinghpring ai lam gaw tinang hpe shalawt ya ai,tinang hpe shajin ya ai hte shimlum ai lam de woi sa ya ai.
Dai ni mungkan ga hta, makau grup yin shingra tara hpe tingkyeng akyu a matu, lamak law hpa ai myit hte jahten shaza nga ma ai, tinang ra ai daram la ai, hpang...
Anhte mung kaja ai ga kaw tu kaba wa ai n li tum zawn Anhte a prat hta mung Karai Kasang a Mungga hpe
anhte a myit masin salum hta...


text:
Mungmyit Sinli Kut Hkai Ginwang, Wupawng Mungdan Shanglawt Hpyendap KIA Dap Dung (9), Kawng Sak Bum hta majan laja lana byin taw ai hta, dai ni shani ka ang hkying 12 aten ram kaw na dai na maga de du Myen hpyen dap gaw n gun hte gasat taw nga ai lam chye lu ai.
Myen hpyen Helicopter n bung li lahkawng hte 3 lang da bat, wa htim gap gasat taw ai lam, myi chyaw mu ginra masha langai tsun ai gaw, “Dai hpawt manap jau kaw na, Kawng Sak Bum mayan hta gap gasat hkat taw ai, dai ni shani ka ang ram kaw na gaw Ji Grawng Nbungli 2 hte mung wa htim gap gasat ai sha n ga Nam Hpak Ka Myen hpyen dap kaw na lak nak kaba ni hte mung ding yang gap sharu bun ya taw ai” nga KNG shiga dap de matut tsun dan ai re.
Ndai zawn gasat taw ai gaw, Myen hpyen dap Dapnu (77 ) ni rai nna, mani kaw na Namhpak Ka hte Kut Hkai lapran mayan hta Hpyen n gun 400 ram hte htu shadut shamu shamawt hkawm taw ai re lam chye lu ai.
September praw 6 ya shani hta mung Kut Hkai mare shang, Asia World Gate makau hta myen hpyen dap hte KIA Dung 9 lapran majan byin wa sai rai nna, Myen hpyen dap maga na laknak kaba si gap shadam bun ai majaw, Maw Hate mare na, mung shawa marai 4 hkala hkrum wa sai hta Ma langai hkala sawng ai lam chye lu ai.
Ya ten KIA Dung 9 ginra hpe Myen hpyen dap ni kaw na laja lana htim gasat zing la na hkyen taw ai re majaw, Laknak kaba hte nbungli ni hte gap sharu bun taw ai re lam, shawng lam hpyen shi sawk ni mu mada nga ai.
Kawng Sak Bum gaw, Nam Hpakga Muse lam kaba lapran Hu Mung mare a sinpraw maga na bum re lam chye lu ai.


text:
Wunpawng Mungdan Shanglawt Hpung KIO uphkang ginra de October praw 1 ya shani kaw nna kadai hpe mung shang na ahkang njaw sai lam Ginjaw Covid Ninghkap Komiti ndau tawn ai re. Asuya uphkang ginra
Hugawng Pa, Lido lam kaba, Shahtuzup mare hta Shahtu hka, Hkawng Law Hka hte Mogaung hka kaba wa ai majaw mare kata hka hpyen hkrum nga ai lam chye lu ai. September 25 ya jahpawt
Jinghpaw Hpyen yen ni dum nta bai wa ai hta jai lang na matu Miwa Gumsan asuya gaw Yuan wan 200 garum na daw dan da ai rai nna, dai hta wan 4 hpe gaw
International Committee of the Red Cross (ICRC) kaw nna KIO Ginjaw COVID-19 ninghkap Komiti hpe garum ai COVID-19 ana zinli makawp arung arai ni hpe PCG kaw nna shalai ya ai lam chye lu ai.
၂၀၂၀ အထွေထွေရွေးကောက်ပွဲတွင် ဗန်းမော်ခရိုင် နှင့် မိုးညှင်းခရိုင်မှ ဝင်ရောက်ယှဥ်ပြိုင်မည့် ကချင်ပြည်နယ်ပြည်သူ့ပါတီ KSPP ၏ ကိုယ်စားလှယ်လောင်းအမည်စာရင်း ထုတ်ပြန်ခြင်း
Du na tsaban 21 Panglong zuphpawng de asuya saw shaga ai rai yang, Wunpawng Mungdan Shanglawt Hpung KIO mung FPNCC masing kata shang lawm na re lam KIO maga tsun ai re. (more…)
Hpakan lam hpe gram na matu Mungdaw asuya hta ahkaw ahkang nlu ai nga nna, mungdaw hkringmang daju Dr. Hkyet Awng tsun ai re. 'Mu Gawng- Hpakan lam gaw mi shawng e mungdaw asuya hparan
Dr. Hkyet Awng hte Hkringmang salang malawng ra lata poi bai shang na lam Amyusha Democracy Ginjaw Party NLD gaw July 23 ya shani ndau dat sai re. Hkringmang Daju Dr. Hkyet Awng gaw Myitkyina


text:
Mungmyit Sinli Ga, Kachin Sub-state, KIA Masat (4) Dap Ba, Masat (8) Dap Dung ginra Sinli Kawng Ra npu Pang O hkaraw kaw September (28) ya jahpawt hkying (9:00) aten laman Myen hpyen gumshem dap hte KIA hpyen dap ni gasat poi byin ai lam nga ai. Dai ginra hta Myen hpyen gumshem dap Tatma […]
Category: Shiga Kaba
Nam Ya mare P.T.Ts ningbaw gap sat hkrum ai majaw Myen hpyen gumshem dap ni mare kata laja lana jep chyoi ai
Hpakant lam, Nam Ya mare P.T.Ts ningbaw U Htun Htun Oo gap sat hkrum ai majaw Myen hpyen gumshem dap hte P.T.Ts hpung ni kawn mare kata laja lana jep chyoi ai lam ni galaw nga ai hpe chye lu ai. Dai P.T.Ts Ningbaw wa gaw September (20) ya jahpawt hkying (7:30) aten daram hta […]
Kachin State Comprehensive University Opening Ceremony hpaw hpawng galaw
NUG Asuya Hpaji Hkringmang Dap kaw na hpaw ai, Kachin State Comprehensive University (KSCU) Opening Ceremony hpaw hpawng lamang hpe September (12) ya shani Laiza Muklum kaw galaw la lu sai re. Dakkasu hpaw ai a yaw shada lam hpe KSCU Dakkasu byin tai wa hkra woi awn galaw ai Ningtau Hkringmang Daju (Vice-chancellor) Dr. […]
Masat Yan (5) Sinpraw Majoi Htunghking Shingni Jawng Yu Hpawng
Laiza Muklum Sinpraw Majoi Manau Wang Gawknu kaw September (10) ya shani, Wunpawng Mungdan Shanglawt Asuya, Ginjaw Htunghking hte laili laika magam dap kaw na yu reng lit la hpaw sharin nga ai Masat Yan (5) Sinpraw Majoi Htunghking Shingni Jawng yu hpawng galaw ai lam nga sai. Ndai Masat Yan (5) Sinpraw Majoi Htunghking […]
Mungmyit Sinli Ga ginra kaw gasat poi matut byin
KIA Masat (4) Dap Ba, Masat (8) Dap Dung ginra, Bum Sum Shi bum pawt kaw September (9) ya jahpawt (10:00) aten daram kaw na Myen hpyen gumshem dap hte KIA hpyen dap ni gasat poi byin ai lam nga ai. Myen hpyen gumshem dap hpung ni Bum Sum Shi bum pawt mayan nga chyinglau […]
KIA hte gasat poi byin ai hta hkra machyi hkrum ai lam law ai majaw mare wan nat jahten na ngu Myen hpyen gumshem dap ni tsun jahkrit
KIA Masat (6) Dap Ba, Masat (9) Dap Dung ginra, Hku Mung Yawng Bang hte Sun Lung mare lapran kaw September (8) ya jahpawt hkying (8:20) aten daram kaw nna Myen hpyen gumshem dap hte KIA hpyen dap ni gasat poi byin ai lam nga ai. Myen hpyen gumshem dap ni kawn KIA Masat (9) […]
KIA Masat (2) Dap Ba hte Masat (6) Dap Ba ginra kaw gasat poi byin ai hta Myen hpyen gumshem dap ni Jet Nbungli hte htim gasat
KIA Masat (2) Dap Ba, Masat (14) Dap Dung ginra, Lido lam ntsa Wa Ra Zup mahkrai makau kaw September (7) ya jahpawt hkying (8:35) aten Myen hpyen gumshem dap hpyen hpung hpe KIA hpyen dap ni bawm hte hkap shingla gasat ai lam nga ai. Maran Kahtawng kaw na lagaw lam hku shamu shamawt […]


text:
Laiza Muklum kata gunrai dut ai ni yawng Myen gumhpraw hte sha dut jaw ra na lam Laiza Muklum Uphkang Rung Mungchying Uphkang Dap, Wunpawng Mungdan Shanglawt Asuya kaw na August 19 ya shani n
Wunpawng Mungdan Shanglawt Asuya KIO ginjaw ginra Laiza kata na mung shawa mun mi jan hpe Covid-19 ana jep ya mat wa na re lam, Covid ninghkap komiti kaw na chye lu ai. (more…)
Jinghpaw Wunpawng Hkalup Hpung Ginjaw, KBC, Ningbaw Rev. Dr. Hkalam Samson gaw Laiza kaw nna Myitkyina de wa ai hkrun lam, Nam San Yang kaw Myen asuya dap ni gan pat ai hkrum tim, bai
KIO mare daju Laiza kaw magam gun ai, Mungshawa Hpyen Hpung hpyen ma langai, sinat gap si ai lam, June 18, bat Mali Ya jahpawt byin wa sai. MHH hkum dek masat B-59041 hpyen ma
Gen. Gunhtang Gam Shawng, KIA Dap Awn Daju gaw daini, April 24 ya shani tinang Laiza muklum grupyin de shawng de nau n mu ga ai gawan hkawm ai lam galaw wa sai. Dap Awn
Laklak lai lai KIO Ginjaw Ginra ntsa hku nna, jet fighter (jet majan pyenli) langai, January praw 7, Bat Lahkawng Ya shani, 5 lang n ga ginhkrang pyen gayin wa sai lam, KIO du salang
Du na bat, Mungchying Uphkang Dap, DGA hpaw ai 50 ning hpring chyeju shakawn akyu hpyi hpawng galaw na hkyen da ai shara kawng de Myen asuya dap ni laknak kaba gap bun ai lam
Myen asuya hte bilateral gap hkat jahkring na lam hta Dingdung Daw Daphpawm, hpung mali lapran n hkrum n ra byin nga ai lam, DDD shiga lawk hku chye lu ai. Wunpawng Mungdan Shanglawt Hpung
Ya hkyak hkyak Myen hpyendap hte gap hkat jahkring sa wa sana lam hta, Dingdung Daw Daphpawm ningbaw ni gaw Wunpawng Mungdan Shanglawt Hpung (KIO) ginjaw Laiza muklum hta Oct. 20, Laban shani, bai bawngban


text:
July 22, 2020
JULY SHATA (26) YA
SAN PRA AI JOAKIM HTE ANNA
( NU MARIA A KANU YAN KAWA)
San Pra ai Joakim hte Anna hpe Nu Maria a kanu yan kawa hku nna Nawku Hpung hkungga shagrau ai. Ndai San pra ai yan a lam hpe Nawku Hpung matsun maroi ga ni hku nna chye lu ai. Tsa ban lahkawng na Yaku a shingran laika hta Maria shangai chying hkai wa ai lam hpe tsun da nga ai. San Pra ai Joakim hte Anna gaw, Nazaret mare hta nga nna, kashu kasha n lu ai majaw masha ni e ginhka da hkrum ai yan rai nga ai. Dai rai nna, shan gaw nhtoi mali shi ya lu sha gam nhtawm, akyu hpyi shaja ai shaloi, Lamu Kasa dan pru nna kashu kasha lu na re, ngu nna nga nna shana ya ai. Nu Maria gaw San pra ai Joakim yan Anna a yawn hkyen myi prwi hte lu sha gam akyu hpyi ai magam a apu asi rai nga ai. Teng ai lam tsun ga nga jang, Anna gaw Karai Kasang laklai garum ya ai majaw, asak kaba aten lai mat ai hpang, Chyoi Pra ai Maria hpe shangai chying hkai la lu sai rai nga ai. Dai gaw, Elizabeth Yawhan Baptista hpe asak kaba mat ai hpang shangai chyinhkai lu la ai hte, Samuela a kanu gaw asak aprat kaba aten lai mat ai hpang Samuela hpe shangai chying hkai la lu ai lam hte grai bung ai (1Sam 1; Lk.1:11-24). Hkaw seng Justinian (1) gaw, shaning 550 hta Constantinople kaw San Anna yan Joakim hpe hkungga shagrau ai hku nna, shawng nnan na Nawku Jawng hpe gaw gap da sai. Tsa ban 6 hta sinna mungdan maga de ndai San Pra ai yan hpe hkungga shakawn shagrau ai lam Venice mare hte kaga shara law law hta mu lu nga ai. Labau laika ni hte sawk sagawn ai lam ni n lawm tim, Anna yan Joakim gaw hkye hkrang la ai magam kaba hta grai ahkyak ai hku shang lawm ai, Maria hpe shangai shaprat ya ai yen rai nga ai. Maria hpe Chyoipra san seng myitsu kangka hkra, kawn kaba sharin shaga dat ai chying hkai kanu yen kawa rai nga ma ai lam grai dan leng nga ai. Joakim hte Anna gaw Hkristan kanu kawa ni a matu kasi kaman kaja nan rai nna, kashu kasha hpe pawn ba sharin shaga ai lam hta Hkristan nga sat nga sa lam hpe katsi kaja madun, sharin shaga ya nga ai.
Sumru yu mai ai lam: Maria, Karai Kasang a ga hpe kalang lata hkap madat la lu ai lam, Karai a Mungga hpe Maria sung sung chye madat da ai lam, Mawshe a tara hte htung hking makam masham hpe aja awa jum tek da chye ai lam, Shi a jinghku jingyu ni hte matut mahkai htep lahti nga ai lam ni gaw shi a kanu yan kawa a kraw dung lai len (nature) arawn alai ni kaw nna dagraw la lu ai lam rai nga ai. San pra ai Joakim yan Anna gaw shan a tsawra daw jau ai amu magam a marang e, shan a kasha hpe chyoi pra ai prat de woi sa wa lu sai. Dai majaw, shan gaw Hkristan kanu kawa ni hpe makawp maga ai, katsi la mai ai San Pra ai yan re, ngu nna hkungga lara shagrau shakawn mai nga ai. Anhte Mungdan hta shan hpe hkungga shagrau ai hku nna kanu kawa poi hpe July shata 26 ya shani hta galaw ma ai.
Chyum Mungga: “Na nnu yan nwa hpe hkungga lara di u,” dai gaw shawng nnan na tara kanu rai nga ai. Ma ni e, nanhte a kanu yan kawa hpe dai Madu hta madat mara nga mu: dai gaw ging dan ai lam rai nga ai. Nang ngamu ngamai ai hkrum nna, na a nhtoi gaw dai mungdan hta galu kaba nga lit ga, na nnu yan nwa hpe hkungga lara di u, nga nna htet da ai ga gaw, ga ndat lawm ai, shawng na htet da ai ga rai nga ai (Ehp. 6:1-3).
La kap laika: “Saints for everyday,” Fr. Antony Netikat CM (2011)


text:
Myen hpyendap gaw, shanhte zingla kau ai Myitkyina Alam mare masha ni a Ja Htu Jak rai ni hpe gumhpraw the bai shaw la shangun na bai htu taw sai shiga pru ai raitim, yak
Tinang ginra kata ‘ginra jasan’ majan masing galaw nga ai Myen asuya dap hpe Sep. 29, bat Lahkawng Ya shani kalang bai, Hkalum Pa kaw KIA Dung 36 ni, bawm hte hkap kapaw gasat ai
Lahta Sammung, KIA Dapdung 36 ginra Muse ginwang kata ‘ginra jasan’ gabaw hte htu gasat nga ai Myen asuya dap ni hpe KIA ni ninghkap gasat ai kaw, Sep. 28, bat Langai Ya shani, asuya
Lai wa sai bat mungdan lahkawng kyithkai salang ni hkrum hkat na lahkawng ya hta, Miwa hte India dap ni, lahkawng lang sinat galai gachyai kapaw hkat ai lam nga ai hpe Sep. 16, bat
Lahta Sammung KIA Dapdung 36, Kyukok (Pangsai) ginra hta, Myen asuya dap hte gap hkat ai lam, Sep. 14, bat Langai Ya shani matut byin ai re. ‘Ginra jasan’ masing hte shamu shamawt hkawm ai
Du na shaning ga-ang du hkra, dam lada ai hku COVID-19 makawp maga tsi htu lu na n myit mada ai lam, hpa majaw nga yang, tsi a atsam hte n hkrit n tsang jai
Syria sinpraw-dingdung kaw, Rasha hte US hpyen mawdaw adep hkat ai kaw US hpyenla nkau hkala hkrum ai manghkang hta mungdan lahkawng shada mara shangun hkat nga ai re. Adep hkat ai video hpe Rasha
US Nbung Dap, Hka Dap, Marine Corps, hte Japan Madu Hkum Makawp Maga Nbung Dap na nbungli ni shanglawm let Indo-Pacific ginra hta, Aug. 18, 2020, hta kaba ai madang hpyen shaman shakyang wa sai


text:
Munghpawm Myanmar mung hta ma kaji kaw nna masha kaba du hkra, gu ji gu ra facebook account ni hpe hpaw lang nga ai hpe mu lu ai. Shiga hti ai, hpaji sharin hkaja ai
Lai wa sai 2019 ning gaw Jinghpaw Wunpawng Amyu sha ni a matu yak ai, pyaw ai namchyim hkum hkra hte lai di lu sai re. Maning na ladaw laman Mungdaw ginra ni hta byin
Chyum Munu Rev. Dr. Lahtaw Gum Se: “Ningtawn Ningla Ngang Grin Masha Tai Ga” (Jinghpaw Shiga Dap, KNG, hta lai sai 2008, January praw 1, hta tang madun sai, Jinghpaw Chyum Hkawlik munu, Rev. Dr.


text:
January 15, 2022
Christian masha marai shagu gaw hpa majaw Simsa ai lam shachyam shabra na lit nga ai kun? DOCAT [272 – 273]
Lai wa sai April shata na nhtoi langai mi hta, Facebook ntsa hta mu mada ai sumla langai mi gaw, anhte Hkristan hpung masha kaji kaba hpe kabu n-gun lu, simsa lam jaw ya ai sumla rai na sai ngu myit la n ngai. Dai sumla gaw bum pungding ntsa kaw jun da ai Hkristu a Udang hpun n pawt kaw KIA myu tsaw shadang lahkawng hpyen hkying hte hkrak rai nna, lahput hput di let, baw gum let akyu hpyi nga ai sumla rai nga ai.
Dai sumla hpe lachyum n chye ai ni gaw yu shalai kau tim, lachyum chye ai Hkristan ni a matu gade ram lachyum sung nga ai hpe, yu hkrup ai ni yawng mu chye chyalu rai nga ai. Ndai Udang gaw Hkristan ni a Hkye hkrang la ai labau, Madu Yesu Udang ntsa e si hkam ai a marang e, n kaja ai, nat tsadan, masu magaw hkalem sha ai, du daw sai hkaw, dip lu dip sha ai, n-gun kya ai myu kaji ni hpe, n gun kaba ai myu sha ni roi rip dang sha ai lam ni yawng hpe Madu Yesu a Udang a marang e awng dang la sai ngu ai hpe kam ai majaw, Udang n hpang e hputdi akyu hpyi ai rai nga ai. Ntara ai majan hpe awng dang hkra gasat lu na n gum atsam hpyi ai rai nga ai ngu chye madat la lu ai.
Teng nga ai. Madu Yesu gaw Sumsing lamu hte mungkan ga lapran e Simsa lam hpe shabyin da sai. Hku hkau lam hte myit kraw kata ngwi pyaw simsa ai lam lu la na matu chyinghka mahkra hpaw da ya sai. Raitim, ndai simsa lam gaw shi hkrai shi n chyam bra wa ai. Ti nang hkum nan shachyam shabra dat ra ai. FB ntsa hta mara da ai sumla gaw simsa lam hpe grai tang du ai hku nna, shana shabra ya ai lam rai nga ai. Hpa majaw nga yang hputdi kyu hpyi nga ai, myu tsaw shadang yan gaw, angwi apyaw rai, chyai hkawm nga ai n re, shan a matu grai ahkyak la ai ten hta, hkrit tsang ra ai, asak sum hkra wa lu ai ten hta, kyu hpyi ai rai nga ai. Nam maling na Udang hta akyu hpyi la ai rai nga ai. Dai gaw shan a kam sham ai myit hpe myit simsa let, sakse hkam ai lam nan rai nga ai.
Dai re majaw Madu Yesu jaw ya ai simsa lam hpe hkan tam ai shaloi, madu a prat hta mung, shada hpen tai nna, n ju n dawng ai wuhpung wuhpawng hte mungdan ni a lapran e mung simsa lam tam la na byin mai nga ai, ngu ai hpe shawng nnan hkap la ra ai. Ndai lam hpe chye lu na gaw, shada mara dat ya nna, hku hkau sai masha ni hte man hkrum, hkrum katut ra ai: Myit kraw kata hta Sim sa lam lu la ai ni gaw, tinang hpe hpyi nem tawng ban ai, asum hkam ai hpyen wa hpe bai nhtang gasat ai lam n galaw ma ai, matai n htang ai, adip arip n galaw ai, Dai gaw simsa ai lam hpe chye madat nna, ta tut asak hkrung ai ni rai nga ma ai. Simsa lam a Kabu Gara Shiga hpe n-gup ga hte magam bungli hte, garan gachyan ai ni gaw grau grau nna jet ai simsa lam a npawt nhpang Madu Yesu hte grau ni htep ai ni rai ma ai.
Anhte a ten hta, Shinggyim masha ni hkrum katut nga ai hkrit tsang ra ai masa lam ni grai law nga ai majaw, mungkan shara shagu hta nga ai Hkristan hpung masha ni yawng gaw, “Simsa lam a Kabu Gara Shiga” hpe sakse hkam ra ai, ndau shana ra ai. Simsa lam a teng man ai hpe lu la na matu, Karai Kasang a teng man ai lam hpe shawng shana shabra ra ai” nga nna Wa Sarabyin Benedict XVI (16) 2006 ning , mungkan simsa nhtoi hta tsun shana lai wa sai.
“Mang hkang n nga ai majaw simsa lam nga ai ngu ntsun lu ai. Raitim Mang hkang byin nga ai hpe simsa ai hku hparan la chye ai gaw sim sa ai lam nga ai lachyum re”. nga nna (1911 – 2004) laman hta nga lai wa sai. American Gumsan magam Ronald Reagan tsun shana lai wa sai.
Simsa lam gaw shinggyim masha yawng chye ai manu dan ai lam rai nna masha yawng shang lawm lit la ra ai magam rai nga ai. Simsa lam hpe n tam ai sha kadai mung n mai nga ai. Simsa lam gaw manu dan kaja ai daram hten run loi nga ai. Dai majaw shani shagu, mabyin masa shagu hta, simsa lam hpe gaw gap ra ai. Hkristan ni hte Hkristan n re ai ni bai hku hkau wa nna, tinang hpe hpyen tai ai wa hte bai jahkrum chye madat wa na, tara rap ra lam jawm gaw gap sa wa na lit nga ai ngu ai hpe chye madat hkap la ai wa gaw, simsa lam a n pawt n hpang gaw gap ai wa re.
(1910-1977) hta nga lai wa sai India mung Culcutta mare na mama kaba Mother Theresa tsun ai gaw, “Masha ni hte nang a tsaw ra myit hpe garan gachyan ai shaloi, simsa lam nang kaw du wa ai hte, shanhte kaw mung simsa lam du wa ai hpe nang mu na ra ai.” nga nna tsun ai.
Mi wa myu sha ni a ga malai hta ning nga tsun da ai.
“Mungkan mungdan ni hta simsa lam n nga jang, mungkan hta simsa lam n nga ai; Dinghku hta simsa lam n nga jang mungdan ni hta simsa lam n nga ai; Ngai hta simsa lam n nga jang dinghku hta simsa lam n nga ai; Karai Kasang hte ngai simsa lam n nga jang, ngai hta simsa lam n nga ai.” nga nna tsun da nga ai. Hpu nau ni Anhte a Myanmar mungdan hpe mungkan ting jawm yu maram nga ma ai, galoi wa she, mungdan dinghku majan kaba byin wa na kun, shing n rai 3 lang ngu na mungkan majan byin wa na kun nga nna jawm yu nga ma ai. Kadai mi gara hku mu mu , ahkyak ai gaw anhte Myanmar mung chying sha ni, ndai ram laja lana re mang hkang kaba hpe, simsa ai hku hparan la lu wa ai rai yang, anhte Myanmar mungchying sha ni gaw simsa ai lam a manu, hpe nam chyim chye ai ni, Simsa ai lam hpe machyi hkam let gram la chye ai ni, simsa lam a lachyum hpe shachyam shabra chye ai ni rai na ga ai. Anhte a mundan hta; Ngwi Pyaw simsa wa ai shani, anhte a manghkang kaba ni hpe jawm hpyan la nna simsa lam hpe gaw gap la saga ai, ngu sakse madun lu na nhtoi du wa na ra ai law.
Shawa the seng ai Kahtawlik Nawku hpung a matsun laika,. Wa Sarabyin Francis, 2016


text:
Wunpawng Mungdan Shanglawt Hpyendap KIA dapba 2 ginra kaw na pru wa ai ten, Danai gate e rim hkrum ai ramma marai 29 hpe tara masat 17/1 hte tara jewat na matu hkyen nga sai lam chye lu ai re.
asak 20 ning npu law malawng lawm ai ramma marai 29 hpe May shata 15 ya shani Danai shang wa ai gate hta rim jep woi la ai rai nna, Danai 318 hte 238 hte 86 dap ni hta rim jep ai re lam chye lu ai re.
Shanhte hpe shata mi daram jep ngut ai hpang, tara jewat na matu mani June 11 ya shani Pyada dap de ap sai ndai amu manghkang hte seng nna kata lam chye tawn ai mungshawa langai tsun dan ai re.
rim hkrum ai marai 29 hta Warazup mare na marai 4 hte Nawng mi na marai 25 rai nna, La kasha marai 19 hte Num kasha marai 10 re hpe Danai Pyada dap a jahpan kaw nna chye lu ai re.
‘San jep ai ten grai zing ri hkrum ai majaw, ramma marai 8 si mat ai nga’ gaw njaw nteng ai majoi mawng ai shiga re lam chye lu ai.
Ramma marai 29 a Mying hte asak hpe ndai link hta matut hti mai nga ai.
https://kachin.kachinnews.com/2021/05/16/rim-hkrum-ai-ni-a-jahpan/


text:
Lahta Sammung, Asia World Company a Muse numshang shagyit hta May 11, bat Langai Ya shana hkying 6 jan ten, bawm kapaw ai lam byin wa sai.
Lam pat shadun tawn ai gumhpraw hta shagyit hta e bawm langai kapaw ai mabyin kaw masha si hkala nga n nga hte kadai kapaw ai re lam n chye lu shi ai.
“Kadai re ai gaw n chye ai. Raitim shanhte (Asia World Company) dai kaw pyitusit ni ayan na pru-shang re ni hpe mung hkyamsa n jaw ma ai nga nna loi garu ma ai” nga nna mying n tsun mayu ai ginra masha langai tsun ai re.
Ndai Myen-Miwa jarit hpaga lam nmaw shagyit hta e pru-shang mawdaw shagu hpe gumhpraw hta sha ai rai nna Myen asuya balik dap, hpyendap hte pyitusit hpung ni mung hkap sin nga ai shara re.
Asia World Company a madu gaw Myen mung a kani hkawhkam, Miwa amyusha Slg. Lo Hsing Han a kasha, Slg. Htun Myint Naing snr Steven Law ngu nna mung chye ai, Slg. Lo Ping Zhong re.


text:
Jinghpaw Wunpawng pawng hpawm pati, KSPP gaw du na November ra lata poi kaw Jinghpaw Mungdaw rapdaw shara yawng 67 hta shang shingjawng na re lam, pati ningbaw ni tsun shagrin sai.
Kachin State People’s Party gaw Mungdaw kata amyusha rapdaw, mungshawa rapdaw, mungdaw rapdaw hte laksan amyu baw hkringmang (ye-ya wun-gyi), yawng shara 70 nga ai kaw ma hkra hta shingjawng na shawng e hkyen da tim, shara 3 kaw n lu shingjawng ai lam rai nga ai.
Dai shara ni gaw Saw Law mungdaw rapdaw shara, hte laksan amyu baw hkringmang shara lahkawng— Rawang hte Lisu re. Saw Law hta matut mahkai hte hkawm sa hkawm wa grai yak hkak ai majaw aten dep dat kasa mying jahpan bang na hpang hkrat ai majaw n lu shingjawng ai rai nna, Rawang hte Lisu ye-ya wun-gyi shara yan hta gaw kadai myit n lawm ai majaw re nga nna, KSPP Ningtau Ningbaw 2, Duwa Gumgrawng Awng Hkam sanglang dan ai re.
Jinghpaw Mungdaw ningpawt pati yawng 7 ra lata poi shang na hta KSPP gaw dat kasa law dik hte madung pati re.
Ngam ai, Sam Hkyeng TNDP (Tai-leng Nationalities Development Party) gaw shara 30, Lisu LNDP (Lisu National Development Party) gaw shara 23, Kachin National Congress (KNC) gaw shara 17, Zahkung Ting Ying a NDPK (New Democracy Party-Kachin) gaw shara 11, Lhaovo (Maru) LNUDP (Lhaovo National Unity and Development Party) gaw shara 5 hte Sam Hkyeng SSP (Shanni Solidarity Party) gaw shara 5, ni hta re.
Pati hku nna mali, masha hku nna pati kru hte pawng gahkyin ai KSPP gaw madung asuya daru magam lu NLD (National League for Democracy pati) hte hpyendap hkri dun USDP (Union Solidarity and Development Party snr Hkanghkyi pati) yan hpe shingdaw shingjawng na hkyen da ai re.
Du na Nov. 3 ra lata poi a matu, Jinghpaw Mungdaw kata, KIO uphkang ginra n lawm ai sha, asuya uphkang ginra ginwang (myu-ne) yawng18 hta e me (sin dan pa) jaw lu ai masha jahpan wan mi jan nga ai lam, Jinghpaw Mungdaw Ra Lata Poi Komishin hku chye lu ai. Lai wa sai 2015 ra lata poi ten hta gaw me jaw lu ai masha jahpan 870,000 nga ai re.


text:
US shara shagu na shiga sawk lagu shakut ai kaw n tsen hkrum ai Miwa dat kasa rung ni hta kaba dik langai rai nga ai Houston mare Miwa dat kasa rung hpe pat kau na aming jahkrat dat ai hpang, dai rung wang kata de US federal hte ginra asuya ahkaw ahkang lu ni gaw, July 24, bat Manga Ya chyingtung lai ten, shang jep ai lam galaw wa sai.
Dat kasa rung de shang ai mawdaw ni hta, SUV mawdaw achyang ni, truck mawdaw kaba ni, van mawdaw hpraw lahkawng, hte locksmith’s van langai lawm ai re.
Bat Manga Ya shani, US lit nga salang ni shi htawn ni hpe tsun ai hta, Texas research institution hta byin ai masu magaw manghkang san jep sagawn ai hta “dat kasa rung ginchya lawm ai sha n ga salang ni nan researchers ni hte ading tawk matut mahkai let kaning re ai shiga ni mahkawng la na matu matsun ai lam ni nga ai” nga ai re.
US gaw Miwa hpe aten hkying hkum 72 laman “rung bungli hte lamang ni yawng jahkring na matu” July 21, bat Lahkawng Ya shani matsun ai nga, Miwa Maigan Kyit Hkai Hkringmang Dap tsun nna, ndai sat lawat gaw mungdan lahkawng shaja hkat nga ten “shawng de n byin yu ai shaja hkat lam bai jat wa ai lam re” nga tsun ai re.


text:
Wunpawng Mungdan Shanglawt Hpung (KIO) hte Myen asuya lapran gap hkat jahkring na jin jin masa kaw du nga sai re.
KIO gaw, gap hkat jahkring myit n hkrum ai tinang jinghku dap ni rai nga ai Rahkai AA, Balawng TNLA hte Kokang MNDAA ni hpe ‘hpa majaw KIO gaw Myen hte gap jahkring na shakut ra ai lam’ sanglang dan ai laika ni hpe dai hpung masum hpe lai wa sai bat laman jaw ai lam, Laiza shiga lawk hku chye lu ai.
Myen hte KIO shanglawm ai Dingdung Daw Daphpawm hpung mali dat kasa ni gaw Nov. 10 grupyin hta hkrum hkat na shajin nga sai lam wuhpung lahkawng shiga lawk hku chye lu ai.
KIO tang madun tawn ai bilateral gap hkat jahkring na hkrang hpe Myen asuya, Myen hpyendap hkapla ai rai yang, gap jahkring na jin jin re nga, Laiza na ginjaw salang ni tsun ai re.
Ndai ‘November praw de DDD hpung mali hte hkrum hkat ai shaloi, gap hkat jahkring sen htu lu na lam nga ai’ nga nna Myen asuya gumsan magam rung, Hkringmang U Zaw Hte gaw October 25 Naypyidaw shiga sanglang hpawng e tsun wa sai re.
Asuya hte DDD lapran Sammung sinpraw Kyengtung e lahkawng lang hkrum ai kaw, hpang jahtum hkrum hkat ai nhtoi gaw September 17 ya shani re. Dai zuphpawng hta October htum wa de bai hkrum hkat na matu myit hkrum da tim, n lu hkrum mat ai re.
Hpa tau hkau ritkawp tara n tawn ai gap jahkring ai san san sha galaw na matu asuya hpe KIO tang madun tawn ai re lam, Laiza na KIO salang ni tsun ai re.
Dukaba Nban La, shi KIO ginjaw komiti tingnyang up tai wa ai 2018 shaning n’nan kaw nna tatmadaw Myen asuya dap hte gap jahkring ai lam hpe galaw na matu lam tam woi shakut nga ai re.


text:
Ndai Gidon Post “Bum” ngu nna amying shingteng garai n daidaw lu yang “ Gidon Post “Bum” gaw Nhkram lamu ga kata na bum langai hku sha naw rai nga ai. Raitim, Karai Kasang a yawshada ai lam hpe kadai mung n mu n chye da ai lam, makoi magap da ai lam hpe “Gidon” majan ngut ai hpang she grau chye na wa ai. “Gidon” ngu nna amying daidaw ya ai gaw nhtoi 25-11-2014 ya jahpawt 7:00 am hta daidaw ya sai.
Shawng kaw nna nga taw sai “Gi- don” ngu nna, amying garai n lu ai Bum a tawtap shara hta Simsa Post ngu ai dinghkrai post mi nga ai. Dai Simsa Post gaw tai hpyen ni dap jung shara Nhkram Post hte grai ni kahtep dik ai post rai nga ai. Ndai Post hpe tai hpyen ni nhtoi 17-8-2016 ya shani htim gasat zing madu la kau sai.
Tai hpyen ni ndai Simsa Post hpe garai n zing madu la ai ten, Masat (253) Dap Nawng Dap Dung ni a makawp maga ginra naw rai nga yang, dai Simsa Post kaw lit la woi awn nga ai Du Lawawm Naw Tawng hte (253) Dap Nawng Dap Dung Up, Du Jum Labang La Sam, hte (253) Dap Reng Du Jum Myitung Hkaw Lang ni myit woi jasat ai hte chyeju dum kyu hpyi poi hpe Simsa Post kaw galaw ga ai.
Dai majaw Hpyen magam gun Jan ni hte Maga Yang Hpyen Yen Mung Shawa nkau mi mung chyeju dum poi de nhtoi 24- 11-2014 ya shana dai Simsa Post kaw du lung wa saga ai. Dai shana gaw Simsa Post kaw yup hkring sa la ga ai. Shana hkringsa nga yang Masat (253) Dap Reng Du Jum, Myitung Hkaw Lang kaw nna, hpawtde chyeju dum poi nawku lamang garai n hpang lu yang, post nnan a matu akyu hpyi la mayu ai lam tsun ai. Jahpawt du ai hte rau anhte marai (7) shatup la nhtawm Bum dai de lung mat wa ga ai. Bum dai hpe wa mu dat ai hte maren, Wunpawng sha ni a makawp maga ninggang tai ya lu ai maka hkrang pru nga ai hpe wa mu dat ai hte rau anhte yawng marai (7) gaw –
- Rev. Pawm San Grawng (Sama Buga Hpung Up)
- Du Jum. Myitung Hkaw Lang (253 Dap Reng)
- Du. Maru Gam Nan (253 Bawm Hpareng)
- Lat Gyi. Lama Sa (253 Dap Nawng Dap Dung )
- Slg. Dumhpya Naw Ja (Ginra Madu )
- Hpt. Nhkum Awng La (Hpa Lap Mare Hpung Amu Madu )
- Sara. Labang Myu Shawng (Gara Yang Buga Apnawng Sara & Gumlau Mare, Sinpraw hkran)
ni hku nna, Wunpawng Amyu lakung (7) a gawng malai lata gindun shinggrup let, langai hpang langai akyu hpyi ngut ai hte “ Daini kaw na gaw Wunpawng myusha ni a makawp ninggang tai ya lu ai Gidon Post “Bum rai wa nu ga law” ngu nna amying shingteng daidaw masat hpundung jun da saga ai rai.
Gidon Post “Bum” a Yaw Shada ai Lam
Karai Kasang hpe kamsham ai hpung masha shagu gaw Gidon ngu ai Hpyen Jau Bu a lam hpe chye na ai ni nga ai zawn, ntsa lam sha chyena ai ni mung nga na ga ai. Shi a lam hpe atsawm sha chyena lachyum shapraw ai lam n nga yang gaw ntsa lam chyena hkap la da ai wa hte sha bung nga ai. Shi a lam hpe chyena hkap la lachyum shapraw let, ta-tut magam bungli galaw sa wa ai lam gaw Gidon a Ntawng Nhtu Nsam hte bung nga ai.
Nsam ngu ai ga si hpe Wun- pawng Jet ai ni yawng chyena da chyalu rai ga ai. Nsam ngu ai hpe lachyum shapraw ga nga yang grai, dam lada nga ai.
Lachyum la ai Chyumdaw – Tara Agyi 6:14, Pru 3:19
Ga Shadawn –
1. Karai Kasang a Mungga Ntawng Nhtu Nsam
Karai Kasang a Ntawng Nhtu Nsam hpe kadai n mu lu ai raitim lam magup hpe dang kau lu ai atsam (Power) rawng nga ai.
2. Hpaji byeng-ya Nsam
Hkawhkam Shawlamun gaw Karai Kasang kaw nna n mu mada lu ai (Wisdom Power) hpe lu la ai wa rai nga ai. Shi a mung- dan hpe (Wisdom Power) hte woi awn uph- kang lai wa sai.
Dai hte maren, Anhte Wunpawng sha ni mung (Unity Power) ngu ai myit hkrum mangrum ai Nsam hpe lu la ai rai yang, Wun- pawng sha ni myit mada nga ai Pandung de teng sha du wa lu na rai nga ai.
Myit hkrum mang rum ai Nsam hpe mu lu na matu, nhtoi – 25-11-2014 ya shani Gidon Post “Bum” e Karai Kasang a mying ningsang hta anhte marai (7) a lata matut n di akyu hpyi ai lam gaw Wunpawng amyu lakung (7) a gawng malai tai let Gidon Post “Bum” hpe Karai makawp maga ya ai, Padang lam hpe jaw ya na matu, hkrang shapraw akyu hpyi majai da ga ai. Nanhte Wunpawng Sha ni myit hkrum yang Hkawhkam lu ai amyu rai na re nga nna sasana sara kaba Dr. Ola Hanson tsun da ai ga hta dik tup la lu na Unity Power Nsam kumla hpe Karai Kasang nan mu chye hkap la hkrang shapraw ya nga sai.
Nanhte myit mang ai lam hta Ngai myit mang ai lam gaw grau tsaw nga ai nga nna madu Yehowa tsun ai lam hta hkawn- hkrang na, dik tup na, byin tai wa na lam hpe teng tup kamsham ai lam gaw shingran magam bungli hpe hkrang shapraw lu ai lam de shadu ya dat ai mabyin lam ni rai nga ai.
Ga Shadawn – Marai Masum (3) myit hkrum yang Panglai Nawng Htawk Dang ai zawn, n mai byin ai n dang di n dang dep lu ai hpe shabyin dat lu ai Karai Kasang a makawp maga garum shingtau la ai nsam hpe shadan shadawng ai lam rai nga ai.
Dai majaw Gidon Post “Bum”, Gidon majan gaw Wunpawng sha ni a (Unity Power) hpe sakse kumla madun ya lu ai image hku nna yawshada let, amying shingteng shamying da ai lam rai nga ai law.
Ndai laika ngau hpe 2018 ning March shata shapraw ai Hparat Panglai Journal Vol.4 No.1 kaw nna shaw la ai re.


text:
Myitkyina, masat (5) lahta tsang jawng makau na shingnan balik dap hpe, mana aten, Mung Shawa Makawp Maga Dap PDF ni sa htim gap wa ai hta, Myen hpyen balik marai 2 hkala hkrum wa ai lam chye lu ai.
Mana November 21 ya shana 7:00 PM ram aten hta, KPDF dap ni hku nna, 40 mm လက်ထောက် si hte sa gap bun ai hpang, sinat kaji ni hte matut gap gasat hkat wa ai re lam ginra masha ni kawn chye lu ai.
Dai zawn, gap hkat ai ten hta, Myen hpyen balik marai 2 hkala sawng wa ai rai nna, shan lahakwng hpe ya ten Myen hpyen tsi rung kaw tsi tsi taw nga ai lam ginra masha ni matut tsun ai.
Dai zawn Myen hpyen balik dap sa gap gasat hkrum ai hpang, Myen hpyen dap ni gaw, hpri gang mawdaw 5 ram hte rau, laga hpyen mawdaw ni hte yan ganawn hkawm wa ai lam matut chye lu ai.
Matut nna mung, gap gasat hkrum ai lam hte seng nna, muklum kata hkan tam sawk jep hkawm ai lam ni mung galaw nga ai lam matut chye lu ai.
Myitkyina muklum kata hta Myen hpyen dap gaw, PDF ni a kasat nhkrum hkra, laja lana rim jep nna, shara shagu azin ayang yu sin taw nga ai ten hta, ya na zawn kalang bai gap hkrum ai lam mung rai nga ai.


text:
Ndai Gidon Post “Bum” ngu nna amying shingteng garai n daidaw lu yang “ Gidon Post “Bum” gaw Nhkram lamu ga kata na bum langai hku sha naw rai nga ai. Raitim, Karai Kasang a yawshada ai lam hpe kadai mung n mu n chye da ai lam, makoi magap da ai lam hpe “Gidon” […]
Category: Labau
Jinghpaw htunghking shawanang kachyi
Mungkan Shinggyim Masha ni a labau hta Kachyi hpe laiwa sai shaning 30000 ning jan (30000 BC) kaw na galaw lang hpang wa sai hpe chye lu ai. Prat hte prat ban hte ban galaw lang wa ai Kachyi ni gaw daini na ten du hkra mungkan mungdan shara shagu kaw lawnglam amyu myu madang […]
Pulitzer kumhpa kaba madu Hkangda Esther Htu San
Ya hte kade nna shi ai aten hta sha shiga mungkan hta tsaw dik masat da hkrum ai Pulitzer kumhpa kaba hpe Wunpawng shayi Esther Htu San kaw nna shagrau hkam la lai wa sai. Shi a daidaw buga, hpaji sharin hkam la ai lam, magam bungli galaw sa wa ai lam, shagrau kumhpa kaba […]
Jiwoi Jiwa Prat Nat Jaw Jau ai Lam
Jiwoi jiwa nat jaw prat ten hta Jaiwa, Dumsa ngu ai nat sara kaba ni gaw, anhte Pawng Yawng sha ni a nga sat nga sa lam hta grai ahyak ai hku shang lawm lai wa sai ni rai ma ai. Raitim daini na aten hta gaw, Hkristan, Bukda makam de malawng maga shang gale […]
Ningbaw Kaba Maran Brang Seng a Labau Kadun
By Nor Koo Ningbaw Kaba Maran Brang Seng (13 ning ladu hkrum masat) KIO/KIA hpe woi-awn lai wa sai Nb. Kb. Maran Brang Seng gaw 2007 ning August shata 8 ya hta mungkan ntsa na wundoi mat wa ai gaw shaning 13 ladu hkrum sai. Shi n nga mat sai. Shi hpe n mu mada sai. Raitim, […]


text:
Ya hkyak hkyak Myen hpyendap hte gap hkat jahkring sa wa sana lam hta, Dingdung Daw Daphpawm ningbaw ni gaw Wunpawng Mungdan Shanglawt Hpung (KIO) ginjaw Laiza muklum hta Oct. 20, Laban shani, bai bawngban na re.
Ndai zuphpawng de DDD hpung mali (KIO, Rahkai AA, Balawng TNLA hte Kokang MNDAA) na dawdan lu ai ningbaw ni sa du na re nga, Laiza KIO salang ni Jinghpaw Shiga Dap KNG de tsun shateng ai.
Madung gaw DDD kata tatmadaw Myen hpyendap hte bilateral gap hkat jahkring na lam hpe bawngban dawdan wa na re.
“E ndai gaw ya hte October 10 ya shani anhte hpung mali ni hpawng ai gaw… dai gaw n hkum ai majaw ahkyak ai ningbaw ni n lawm nna n lu dawdan ai,” nga nna mying n tsun mayu ai ginjaw salang langai tsun ai.
Gap hkat jahkring na gabaw ntsa KIO saw shaga ai hte maren Ginjaw Komiti Tingnyang Up, Du Kaba Nban La woi awn nna, Laiza, Padang Rung e Oct. 10 wuhpung mali zuphpawng hta dawdan lu ai salang ni n hkum ai majaw, zuphpawng mahtai n pru shi ai re.
Myen asuya simsa lam komashin hte KIO Ginjaw Komiti Tingnyang Up Du kaba Nban La woi awn ai dat kasa 5 lapran, Oct. 17 ya shani Htai mung Chiang Mai kaw hkrum ai re. Dai hkrum shaga lam hta, hpyen yen ni dum nta nhtang wa ai lamang galaw ra ai majaw ‘chyahkring chyahkra’ gap hkat jahkring ai lamang galaw na matu jahkrup mat wa ai re.
Dai re majaw, ndai shata htum wa de gaw DDD hpung mali hte Myen asuya, hpyendap dat kasa ni bai hkrum ai shaloi, gap hkat jahkring ga sadi sen htu wa sana re. Raitim hkrum hkat na shara hte nhtoi hpe gaw n lu masat shi ai lam KIO salang ni tsun ai.
Lama na gap hkat jahkring ngut ai hpang, Myen hpyendap hte byin ai manghkang ni hparan wa shagu, Miwa hpe lapran salang san na lam DDD ra sharawng ai raitim Myen n hkapla ai lam chye lu ai.